Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Локомотив” ҳам, “Насаф” ҳам кубок баҳсларида бир мартадан зафар қучишган\t10:10, 28 ноябрь 2016\tТошкентнинг “Локомотив” клуби Ўзбекистон Кубоги-2016 ярим финалида икки ўйин натижасига кўра “Бунёдкор”ни 2:0 ҳисобида мағлуб этиб, мамлакат кубоги финалига йўлланмани қўлга киритди. Шу тариқа, “Темирйўлчилар” ўз тарихида иккинчи марта Ўзбекистон кубоги финалида ўйнайдиган бўлишди. Финалда эса “Локо”га кубокнинг амалдаги соҳиби – Қаршининг “Насаф” жамоаси рақиблик қилади.\nШу ўринда таъкидлаш жоизки, “Насаф” ўтган йили “Бунёдкор”ни 2:1 ҳисобида мағлуб этиб, ўз тарихида илк бор кубокка эга чиққан эди. Қизиқ жиҳати шундаки, “Локомотив” ҳам ўз ҳисобида ҳозирча ягона бўлиб турган мамлакат кубогига икки йил аввал айнан “Бунёдкор”ни мағлуб этган ҳолда эришганди. Шу тариқа, кубок беллашувларида бир мартадан зафар қучган икки клуб бу сафар ўзаро баҳс юритишади.\nЭслатиб ўтамиз, 2016 йилги Ўзбекистон кубоги финал учрашуви 30 ноябрь куни Самарқанд шаҳридаги “Динамо” ўйингоҳида бўлиб ўтади.


Бугун Россия Президенти Владимир Путин матбуот анжумани ўтказди.\nМатбуот анжуманида Путин давлатга тегишли корхоналардан бири Юкос нефт компаниясининг акцияларини сотиб олиши қонуний экани ва давлат манфаатларини ҳимоя қилиш учун амалга оширилганини айтди.\nПутин журналистларга берган баёнотида, давлатга тегишли бўлган Роснефт компаниясининг Юкос акцияларини сотиб олиши бозор қоидаларига тўлиқ мос келишини айтди.\n“Бугун давлат қонуний бозор механизмларидан фойдаланган ҳолда ўз манфаатларини ҳимоя қилмоқда. Мени буни табиий ҳол, деб ҳисоблайман”, - деди Путин.\nКеча Ростнефт давлат ширкати Юкос компаниясига тегишли бўлган Юганскнефтегаз корхонасини сотиб олгани ҳақида эълон қилинди. Мазкур ҳарид Кремлга Юкос компаниясини тўлиқ назорат қилиш имконини беради. Маълум бўлишича, Путин маъмурияти раҳбарининг ўринбосари Игор Сечин Роснефт ширкати бошқаруви кенгашининг раиси.\nШунингдек, матбуот анжуманида Путин Ғарбни, хусусан АҚШни расмий Москва ва унинг қўшнилари ўртасидаги муносабатларга аралашиб, Россияни изоляция қилишга уринаётганликда айблади.\nЖурналистлар саволига жавоб берар экан, Путин Ғарбнинг Украина президентлик сайловлари иккинчи босқичини танқид қилиши нотўғри эканини айтди.\nПутин Ғарбни иккиюзламачи сиёсатини олиб бораётганини қайд этди. Бунда у Ироқда январ ойида ўтказиладиган сайловлар мамлакатдаги зўравонликлар шароитида эркин ва адолатли ўтишига шубҳалари борлигини айтди.\nМатбуот анжуманида шунингдек, Чеченистонга доир саволлар ҳам берилди. Путин бу саволга жавоб берар экан, Ғарбнинг Чечен масалсига нисбатан олиб бораётган сиёсати Россия барқарорлигига путур етказишга қаратилганини таъкидлади.


Президент Ўзбекистон халқини Наврўз билан табриклади - Халқ сўзи\n09:19 21 Март 2020 Жамият\nТабрик матни давлат раҳбарининг матбуот хизмати томонидан эълон қилинди:\n“Азиз ватандошлар! Муҳтарам отахон ва онахонлар, мунис опа-сингиллар, қадрли ака-укалар! Халқимизнинг келажаги, ишончи ва таянчи бўлган навқирон ёшлар!\nАзиз ва қадрли ватандошларим! Мавжуд қийинчилик ва синовларга қарамасдан, ҳаёт давом этади. Бу йил Наврўз айёми хонадонларда, оилавий давраларда кенг нишонланмоқда.\nАзиз ва қадрли ватандошларим! Илоҳим, дилимиздаги барча олижаноб орзу-интилишларимиз рўёбга чиқсин! Юртимиз тинч, халқимиз омон бўлсин! Яратганнинг ўзи ҳаммамизни паноҳида асрасин! Наврўзи олам барчамизга муборак бўлсин!”.


24 Январь 14:32\nNUR-SULTAN. Кazinform - Европада «омикрон» коронавирус штаммидан кейин пандемия тўхташи прогноз қилинди. Исроил вакцинанинг тўртинчи дозаси натижаларини эълон қилди. Бу ҳақда Kazinform Қозоғистонда коронавируснинг олдини олиш бўйича идоралараро комиссиясининг Тelegram-каналида маълум қилинди, дея хабар беради.\nИсроил олимлари эмлаш пайтида бустер дозалар ҳақидаги маълумотларни эълон қилишди. Бунда препаратнинг тўртинчи дозасининг коронавирусга қарши таъсири баҳоланди. «Хулоса қилиб айтиш мумкинки, вакцинанинг тўртинчи дозаси коронавирусдан икки баравар яхши ҳимоя қилади», — деди Исроил Соғлиқни сақлаш вазирлиги.\nУшбу қарор тўртинчи марта эмланган 400 минг кекса исроиллик, шунингдек, вакцинанинг атиги уч дозасини олган 600 минг исроиллик маълумотларини ҳисобга олган ҳолда 60 ёшдан ошган одамларни ўрганиш натижаларига асосланади.\nЭслатиб ўтамиз, Исроил январ ойида коронавируснинг тўртинчи дозасига қарши эмлашни бошлаган эди.\nЖаҳон соғлиқни сақлаш ташкилоти экспертлари коронавируснинг «омикрон» штамми Европадаги пандемияни тўхтатишга таъсир этиши мумкинлигини прогноз қилишди. «Вируснинг ушбу версияси CОVID-19 инфекциясини янги, сўнгги босқичга ўтказди», - деди ЖССТнинг Европа бўйича минтақавий директори Ханс Клуге. «Европа пандемиянинг охирига яқинлашаётган бўлиши мумкин», - деди Клуге.\nУнинг фикрича, «омикрон» штамми бартараф этилгандан кейин Европада глобал иммунитет маълум муддат сақланиб қолади. Бу эмлаш ва касалликдан тикланишдан кейин тананинг ички ҳимояси билан боғлиқ.\nБироқ, шу билан бирга, аҳолининг иммунизация даражасини пасайтириш мумкин эмас.


«Астана Балет» театри янги мавсумини Ўзбекистонда бошлайди - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\n“Астана Балет” янги мавсумини Ўзбекистонда гастроль сафари билан очади. Қозоғистонлик артистлар Тошкентдаги Алишер Навоий номидаги Катта театр саҳнасида чиқиш қилади. “Астана Балет” жамоаси ўзбек томошабинини ўз репертуаридаги энг яхши асарлар билан мамнун қилади: бу “A Fuego Lento” бир актли балети, Григоровичнинг «Севги афсонаси» спектакли ва “Буюк дашт мероси” концерт дастури. Намойишлар Ўзбекистонда Қозоғистон йили доирасида ўтказилади.\nАЙГУЛ ТАТИ, “АСТАНА БАЛЕТ” ТЕАТРИ ПОСТАНОВКАЧИ-БАЛЕТМЕЙСТЕРИ:\n– Уч кунлик гастролимиз “Буюк Дашт мероси” постановкаси билан очилади. Бу дастурда қозоғистонлик хореографларнинг қатор хореографик миниатюраларини намойиш этамиз. Театримизнинг техник хизмати Ўзбекистонга эртароқ йўл олди, аллақачон декорация ўрнатиш ва саҳнани техник ускуналар билан жиҳозлаш устида ишлаяпти.\nБу «Астана Балет» жамоаси учун Ўзбекистонга илк гастроль сафари. Тошкент Катта театри саҳнасида Қозоғистон жамоасининг барча артистлари чиқади. «Астана Балет» етакчи яккахони Дилара Шомаева айтишича, гастроллар – ижодий ишнинг муҳим қисми ва турли юртлар маданиятига яқинлашиш имконияти.\nДИЛАРА ШОМАЕВА, “АСТАНА БАЛЕТ” ТЕАТРИ ЕТАКЧИ ЯККАХОНИ:\n– Биз доим деймизки, санъат ҳаммага тушунарли бўлган, чегара билмас тилдир. Тушуниб етасанки, одамларни кўп жиҳат фарқлаб туради, тил, маданият, менталитет, лекин саҳнага чиқишинг билан ўзинг бўлишдан тўхтайсан ва қандайдир ўзгача, абадий ва барчага ёқимли ниманидир намойиш этасан. Бу қўшимча қувват, илҳом олиш, янги нимадир ўрганиш имкони.\nЭслатамиз, “Астана Балет” театри ўзининг олти йиллик тарихида нафақат юртимиз, балки хорижлик томошабин юрагини ҳам забт этган. Жамоа Россия, Хитой, АҚШ, Озарбайжон, Франция, Италия ва Японияда муваффақият қозонган.\nАстана БалетЎзбекистонТошкентКатта театр


Ўзбеклар бошқа давлатлар аҳолисидан эрта қариётгани маълум бўлди » Ўзбекистон янгиликлари – Zamin.uz\nЎзбекистон аҳолиси қарийб 58 ёшда қаришни бошлайди, Озарбойжонда ҳам худди шундай кўрсаткич. Тожикистон, Беларусь ва Грузия фуқароларида кексалик белгилари 60 ёшда, Қирғизистон, Латвия ва Литвада эса 61 ёшда пайдо бўлади.\nLancet нуфузли тиббиёт журналида эълон қилинган, олимлар халқаро гуруҳининг тадқиқоти шундан дарак бермоқда. Тадқиқот муаллифлари турли мамлакатлар аҳолисида кексалик ёшидаги касалликлар қанчалик тез ривожланишини ўрганишди. Россияликлар 159 мамлакатда яшовчиларга қараганда тезроқ қарияпти.\nТадқиқот муаллифлари аҳоли кексайиш кўрсаткичларини аниқлашнинг ўзига хос услубини ишлаб чиқдилар. Улар одамлар кекса кишиларга хос бўлган касалликларга чалина бошлайдиган ўртача ёшни аниқлашди. Бундай касалликлар рўйхатига Альцгеймер ва Паркинсон касаллиги, гипертония, катаракта ҳамда глаукома каби 92та ташхис киритилди.\nКекса ёшдаги касалликлар ривожи бўйича ўртача ёш - 65. Россияда у анча паст - 59 ёш, дея таъкидлайди тадқиқот муаллифлари. Бу 2018 йилги ислоҳотдан кейин эркаклар учун белгиланган пенсия ёшидан ҳамда Беларусь, Ҳиндистон, Индонезия, Жанубий Африка ва Эфиопиядаги қариш ёшидан пастдир.\nТадқиқот натижаларига кўра, Япония (76,1 ёш), Швейцария (76,1), Франция (76) ва Сингапур (76) аҳолиси кечроқ қаришни бошлайди. Ҳаммадан эрта - Папуа-Янги Гвинея (45,6), Маршалл ороллари (51) ва Афғонистон (51,6) аҳолиси.\nЯнгиликлар » Жамият » Ўзбеклар бошқа давлатлар аҳолисидан эрта қариётгани маълум бўлди\n19:39 Олимлар уйқунинг кексалик ва саратонга қарши курашишдаги самарасини аниқлашди\n08:06 Тўйиб ухламаслик ва тунда ишлашлик қанчалик зарарли эканлиги аниқланди


МАҲАЛЛИЙ ХОМАШЁДАН СИФАТЛИ ДОРИ ВОСИТАЛАРИ - Ўзбекистон овози газетаси\nТермиз шаҳридаги «NOVA PHARM» масъулияти чекланган жамият шаклидаги Ўзбекистон — Ҳиндистон қўшма корхонасида жаҳон бозорида рақобатбардош, сифатли ва юқори самарали дори воситалари ишлаб чиқарилмоқда.\nЗамонавий ускуналар билан жиҳозланган корхона фаолияти босқичма-босқич кенгайиб, фармацевтика маҳсулотлари тури ошиб бормоқда.\nПрезидентимиз Шавкат Мирзиёевнинг 2016 йил 31 октябрдаги «Аҳолини дори-дармон воситалари ва тиббиёт буюмлари билан таъминлашни янада яхшилашга доир чора-тадбирлар тўғрисида»ги қарорибу борада муҳим дастуриламал бўлаётир.\nМамлакатимизда хусусий сектор ҳар томонлама қўллаб-қувватланиб, қулай ишбилармонлик муҳити яратилаётгани фармацевтика саноатини ҳам ривожлантириш, аҳоли ҳамда даволаш муассасаларини сифатли, хавфсиз дори-дармон воситалари билан таъминлашга хизмат қилмоқда. Маҳаллий доривор ўсимликлар асосида дори-дармон воситалари ишлаб чиқаришни кўпайтириш ҳисобидан фармацевтика маҳсулотлари маҳаллийлаштирилиб, тиббиёт амалиётига жорий этилмоқда.\nДоривор ўсимликлар сероб ва уларни етиштириш учун қулай иқлимга эга Сурхондарё вилоятида фармацевтика саноатини юксалтириш борасида ҳиндистонлик ҳамкорлар билан жаҳон бозорида рақобатбардош, арзон дори воситалари ишлаб чиқариш ҳажми кенгаймоқда.\nВилоятдаги доривор гиёҳлар чуқур ўрганилиб, уларни кўпайтириш, парваришлаш ва мақсадли фойдаланиш юзасидан истиқболли режалар ишлаб чиқилган. Шу мақсадда маҳаллий шифобахш ўсимликлардан юқори самарали, ишончли дори-дармон ишлаб чиқариш учун давлат ўрмон хўжаликлари билан ўзаро ҳамкорлик алоқаларини мустаҳкамлашга алоҳида эътибор қаратилмоқда. Ҳудудда етиштириладиган маҳаллий доривор ўсимликлар импорт ўрнини босувчи кўплаб турдаги ноёб дори-дармон тайёрлаш учун ҳам арзон ва ишончли хомашёдир.\nҚўшма корхонанинг дастлабки босқичида 5 иш ўрни яратилиб, турли антибиотик, оғриқ қолдирувчи, иссиқ туширувчи дори воситалари ишлаб чиқариш йўлга қўйилган эди. Мустақиллигимизнинг 24 йиллик байрами арафасида фойдаланишга топширилган иккинчи босқичда сифатли ва ноёб кукун, шифобахш дамлама ва турли сироплар ишлаб чиқариш ўзлаштирилиб, мазкур дори воситаларининг катта маблағ эвазига четдан олиб келинишига барҳам берилди. Корхона фаолиятининг босқичма-босқич кенгайтирилаётгани мамлакатимиз фармацевтика саноатини янада юксалтириш, даволаш-профилактика муассасаларининг арзон, сифатли дори воситаларига бўлган талабини қондириш, юртимизнинг экспорт салоҳиятини янада оширишга ҳисса қўшмоқда.\n— Корхонамизда турли гиёҳлардан тайёрланадиган фармацевтика маҳсулотлари таркибини пухта таҳлил қилиш ва уларнинг сифатини аниқлаш учун барча қулайликларга эга лаборатория ишлаб турибди, — дейди технолог Тўлқин Эшмирзаев. — Бу ерда малакали мутахассислар билан бирга, ёш кадрлар ҳам самарали фаолият юритмоқда.\nКорхонада ишчиларни ижтимоий ҳимоя қилишга ҳам алоҳида эътибор қаратилиб, улар учун бепул тиббий ва транспорт хизмати йўлга қўйилган.\n— Фармацевтика йўналиши бўйича мутахассисман, — дейди корхона ишчиси Сайёра Қаршиева. — Замонавий ускуналарни бошқаришни қисқа вақтда ўрганишимда коллежда олган билимларим қўл келди. Шундай корхонада, халқимиз саломатлигини асрашдек шарафли соҳада ишлаётганимдан фахрланаман.\nАйни пайтда қўшма корхонанинг учинчи босқичида қурилиш-монтаж ишлари давом эттирилмоқда. Бу иншоотга бир марталик шприцлар ишлаб чиқарадиган технологик ускуналар ўрнатилади. Ишлаб чиқариладиган инфузион, инъекцион эритмалар бир қанча дори воситаларини хориждан келтиришга тўлиқ барҳам бериш билан бирга, уларни экспорт қилиш имкониятини ҳам яратади. Маҳаллий шароитда ўсадиган шифобахш гиёҳлардан фойдаланиш ишлаб чиқариладиган дори воситаларининг таннархини арзонлаштиради.\nКорхона тўла қувват билан ишга тушгач, бу ерда 150 дан ортиқ ишчи меҳнат қилади.


“Андижонда қўшни қўшнига айғоқчи” (1-қисм)\nАйни кунларда Андижонда вазият изга тушиб, бозорлар ва кўчалар одамлар билан аввалгидек гавжумлашган. Вилоят ҳокимлиги биноси атрофини ўраб, автомат ўқталиб турган милиция ходимлари ва аскарлар кўринмайди. Бино олдидан ўтадиган Навоий шоҳкўчасида машиналар қатнай бошлади.\nЛекин Андижон шаҳри аввалгидек қамал ҳолатда тутиб турилибди. Шаҳарга олиб борувчи асосий йўллардаги блок постларда қуролланган аскарлар ва милиция ходимлари навбатчилик қилмоқда.\nШу кунларда 13 май кунги хунрезликларда қурбон бўлганлар хонадонларида қирқ кунлик мотам маросимлари ўтказиляпти.\nАндижонлик кексалар шаҳарда ўзлари ҳис қилаётган вазият ва одамлар юрагида тугулиб турган гаплар билан ўртоқлашди.\n“Гапиргани қўрқиб қолдик. Маҳалла қўмитаси, милиция ҳаммани текшириб юради. Ҳозир Андижонда қўшни қўшнига айғоқчи. Андижон воқеасига қирқ кун бўлган бўлса, бутун маҳаллаларда айғоқчилар юрибди. Ўлганларнинг хонадонига ҳар замонда милициядан келиб, ваҳҳобийми шаҳобий, деб суриштириб турибди. Менинг ўзимни ҳам милиция чақириб, сўраб-суриштирди”, - деди андижонлик бир киши.\nАндижонлик аёлнинг сўзларига қараганда, одамларнинг кўнгли нотинч. Тез-тез текширишлар бўлиб турибди. Одамлар текшираётганлар Фарғонадан келган милиционерлар эканини айтмоқда.\nЯна бир кекса киши Андижонда одам бемалол юра олмаётганини таъкидлади.\n“Қаерга борсангиз, милиционерлар йўлингизни тўсади. Ҳамма ёқ чатоқ. Милиционерлар ҳеч кимга гап бермайди. Бир гап гапирсангиз, сен ким билан тортишяпсан, дейди. Аскарлар ҳам хонадонларга кириб юрибди. Уларнинг ҳам одамгарчилиги йўқ экан. Мана, Боғишамолда 15 таси битта уйга кириб, ҳамма нарсани тепиб, титиб, одамларни олиб кетиб, уриб-уриб қўйиб юборар экан. Ойбек деган укамизнинг “РАФ” машинаси бор. Машинасида 5-6 йўловчини эски шаҳарга олиб бориб қўйган экан, милициядагилар уни ушлаб, машинаси ва ўзини қамаб қўйибди. 15 кун калтаклашибди”, - дейди бу киши.\nАндижонлик отахонлардан бирининг айтишича, фожеадан буён қирқ кун ўтса ҳамки, одамлар юзида мотамсаролик бор. Бурунги Андижон эмас. Одамларнинг кайфияти умуман тушиб кетган. Одамларнинг қаттиқ овоз билан кулаётганини камдан-кам кўриш мумкин.\n“Ҳамма нарсанинг яхши-ёмон томони бўлади. Бўлиб ўтган воқеа ҳам халқнинг кўзини очди. Халқни алдаб келаётган ҳукуматнинг афти-башараси очиқ-ойдин бўлиб қолди. Энг даҳшатлиси, ҳукуматга бўлган ишонч йўқолди. Олдин ҳам бундай алдов бўлган. Лекин бу даражадаги катта қон тўкилиши эвазига бўлган эмас. Агар вазият шундай давом этадиган бўлса, қатағонлар давом этадиган бўлса, ҳукуматнинг асаблари қанчалик таранг тортилса, халқники ҳам шунчалик тортилади. Бу эса яна қаердадир шундай даҳшатли воқеа бўлиши, қандайдир беайб одамларнинг қони тўкилишига олиб келади”, - деди отахон.


Жойларда секторлар раҳбарларининг қабуллари давом этмоқда » Новости Узбекистана сегодня: nuz.uz\nНовости Узбекистана → Ўзбекистон → Жойларда секторлар раҳбарларининг қабуллари давом этмоқда\n03-04-2019 11:43 0 713 Рейтинг0 Чоп этиш\n-Бир неча ой давомида буён турли ташкилотларга мурожаат қилдим, лекин ишга жойлаша олмадим. Сайёр қабул давомида Бувайда туманидаги 14-сонли мактабга ишга қабул қилиндим,- дейди ”Чўл” қишлоғида яшовчи Ф.Мамаризаева. -Зах сувлари кўтарилиб, дарахтлар қуримоқда, деворлар туламоқда. Бу ҳақда тегишли идораларга қилган мурожаатим ижобий ҳал этилмаяпти, - дея мурожаат қилди “Янгиҳаёт” қишлоғида яшовчи К.Юлдашев. Фуқаронинг мурожаати таалуқли идоралар вакиллари иштирокида ўрганилиб, чора-тадбир белгиланди. Сайёр қабулда шу каби кўплаб мурожаатлар кўриб чиқилиб, аксарияти жойида ҳал қилинди. Ечими маълум вақт талаб этиладиган мурожаатлар бўйича тегишли ташкилотларга кўрсатмалар берилиб, ижроси назоратга олинди.


Покистондаги иш ташлашлар сабабли 70дан зиёд авиарейслар бекор қилинди\n18:15 / 06.10.2015\nПокистонда мамлакатдаги энг йирик авиатувчи ҳисобланган Pakistan International Airlines (PIA) авиакомпанияси учувчилари эълон қилган иш ташлашлар сабабли ўтган бир кун давомида ички ва халқаро йўналишлар бўйича энг камида 70та авиарейс бекор қилинди. Бу ҳақда Покистоннинг Geo TV телеканали хабар қилди\nЎтган ҳафтада PIA учувчилари касаба уюшмаси компания раҳбарияти ва мамлакат ҳукуматига ойлик маошлар ҳамда бошқа ижтимоий тўловларни ошириш, шунингдек, меҳнат шароитларини яхшилаш сўрови билан мурожаат қилган эди. Бироқ Покистон Вазирлар Маҳкамаси мазкур мурожаатни кўриб чиққанидан сўнг учувчилар талабини бажаришни рад этди. Мазкур қарордан норози бўлган учувчилар иш ташлаш эълон қилишди. Хабар қилинишича, авиакомпания аллақачон 500 млн Покистон рупийси (тахминан $5 млн) атрофида зарар кўрди.\nАвиакомпания раҳбарияти учувчиларга иш ташлашни тўхтатиш талаби билан чиқиб, акс ҳолда уларни ишдан бўшатишни маълум қилди. Ҳозирча учувчилар томонидан жавоб олингани йўқ, дея маълум қилди телеканал.


09.10.2018. Туризм соҳасида ҳамкорлик тўғрисида\nЎзбекистон Республикаси Ҳукумати билан Франция Республикаси Ҳукумати ўртасида\n2018 йил 9 октябрь, Париж\nМазкур Ҳадли битим Ўзбекистон Республикаси Президентининг 2019 йил 23 февралдаги ПҚ-4208-сонли «Халқаро шартномани тасдиқлаш тўғрисида»ги қарорига асосан тасдиқланган.\n(Ўзбекистон Республикаси учун 2019 йил 5 мартдан кучга кирган)\nЎзбекистон Республикаси Ҳукумати ва Франция Республикаси Ҳукумати, кейинги ўринларда «Томонлар» деб аталувчилар,\nЎзбекистон ва Франция ўртасидаги анъанавий дўстона ришталарни мустаҳкамлашни истаб,\nсуверенитет, миллий мустақиллик, тенглик ва ўзаро манфаат тамойилларининг аҳамиятини эътироф этиб,\nиш ўринларини яратиш, иқтисодий ривожланиш ва ижтимоий тараққиёт учун масъул ва барқарор туризм аҳамиятини эътироф этиб,\nсайёҳлик муносабатларини ривожлантириш ва рағбатлантириш, сайёҳлар оқимини ошириш ва уларнинг туризм соҳасидаги хусусий секторлари ҳамда туризм учун масъул давлат муассасалари ўртасида ҳамкорликни кучайтириш заруратини ҳисобга олган ҳолда,\nўзларининг тегишли давлатларидаги амалдаги қонун ва қоидаларга мувофиқ,\n1. Томонлар ўз давлатларининг амалдаги қонунчилигига мувофиқ ўзларининг туристик йўналишлари ва маданий меросини тарғиб қилиш тадбирларини тайёрлаш ва амалга оширишда ахборот, илғор амалиёт ва тажриба алмашиш, шунингдек, техник ёрдамни рағбатлантириш орқали ўзаро ёрдам беришга интиладилар.\n2. Томонлар ўз давлатларининг амалдаги қонунчилигига мувофиқ икки давлатнинг хусусий ва давлат сайёҳлик секторлари ўртасида тегишли лойиҳаларда, жумладан, қуйидаги мавзулар бўйича ахборот, илғор амалиёт ва тажриба алмашиш ҳамда техник ёрдам кўрсатиш орқали ҳамкорликни рағбатлантиришга ҳаракат қиладилар:\nтабиатга оид туризм ва экотуризм;\nзиёрат ва тиббий туризм;\nтуризм соҳасидаги янги технологиялар ва инновациялар;\nтуризмнинг сифат ва тартибга солишга оид стандартлари;\nҳамкорликнинг ўзаро манфаатли бошқа йўналишлари.\n3. Томонлар икки мамлакатнинг сайёҳлик соҳасидаги кадрлар салоҳиятини мустаҳкамланишига кўмаклашиш мақсадида икки мамлакат мутахассисларининг малака ошириш дастурларини амалга оширишни рағбатлантиришга ҳаракат қиладилар.\nЎзбекистон Республикаси Туризмни ривожлантириш давлат қўмитаси ҳамда Франция Республикаси Европа масалалари ва ташқи ишлар вазирлиги мазкур Ҳадли битимни амалга ошириш бўйича ваколатли органлар ҳисобланадилар.\nМазкур Ҳадли битимда белгиланган тадбирлар Томонларнинг ваколатли ташкилотлари ва идоралари томонидан тасдиқлаш учун тақдим этиладиган махсус келишувлар, дастурлар ёки лойиҳалар орқали амалга оширилиши мумкин. Бундай келишувлар, дастурлар ёки лойиҳалар мазкур Ҳадли битим доирасида амалга ошириладиган махсус тадбирларнинг мақсадлари, молиявий шартлари ва бошқа масалаларини белгилаб беради.\nТомонларнинг ўзаро келишувига кўра мазкур Ҳадли битимга исталган вақтда ёзма равишда ўзгартиришлар киритилиши мумкин. Ҳар қандай ўзгартиришлар мазкур Ҳадли битимнинг 6-моддасида белгиланган тартибда кучга киради ва унинг ажралмас қисми ҳисобланади.\nМазкур Ҳадли битимни талқин қилиш ва/ёки қўллашда юзага келадиган Томонлар ўртасидаги ҳар қандай низолар Томонлар ўртасида ўзаро маслаҳатлашув ва музокаралар ўтказиш йўли билан ҳал қилинади.\nКучга кириш ва амал қилиш муддати\nМазкур Ҳадли битим Томонлар унинг кучга кириши учун зарур бўлган процедураларни тугатганликлари тўғрисидаги охирги ёзма хабарномани дипломатик каналлар орқали олган санадан бошлаб кучга киради.\nТомонларнинг ҳар бири мазкур Ҳадли битимнинг амал қилишини бошқа Томонга дипломатик каналлар орқали ёзма хабарнома юбориш орқали исталган вақтда тугатиши мумкин. Бундай ҳолатда, Ҳадли битим хабарнома олинган санадан кейин 2 ой ўтгач ўз кучини йўқотади.\nМазкур Ҳадли битим номуайян муддатга тузилади, башарти уни тугатиш истаги бўлса, Ҳадли битим Томонлардан бири иккинчи Томоннинг уни тугатиш нияти тўғрисидаги ёзма хабарномасини олган санадан сўнг олти ой давомида ўз кучида қолади.\nМазкур Ҳадли битимнинг тугатилиши Томонларнинг ушбу Ҳадли битим доирасида амалга оширилаётган лойиҳалардан келиб чиқадиган ҳуқуқ ва мажбуриятларига дахл қилмайди.\nБунинг тасдиғи сифатида Томонларнинг ўз ҳукуматлари томонидан лозим даражада ваколатлантирилган вакиллари мазкур Ҳадли битимни имзоладилар.\nПариж шаҳрида 2018 йил «9» октябрда икки нусхада, ўзбек ва француз тилларида тузилди, бунда барча матнлар тенг аутентикдир.


МОҚ матбуот хизматининг ёзишича, хабарда бутун дунёда янги эпидемиологик вазиятнинг қайта авж олаётгани, спортчиларнинг саломатлигини ҳимоя қилиш ташкилотнинг асосий мақсади экани сабаб қилиб кўрсатилган. Шу тариқа, июнь ойида Парижда ўтадиган жаҳон лицензион мусобақаси ўтказилмайдиган бўлган.\nҲозирда бокс бўйича 53та йўлланма (32 эркаклар ва 21 аёллар) тақсимланмай қолган эди. Маълум қилинишича, ушбу квоталар барча қитъаларга боксчиларнинг Олимпия вазн тоифаларидаги рейтинг поғоналарига қараб тарқатилади. Бунда сўнгги 4 йил (2017-2021) орасида ўтказилган халқаро мусобақалар инобатга олинади. Бунгача ўтказилмаган Америка ва Европа қитъаларидаги саралаш мусобақалари май-июнь ойларида бўлиб ўтади.\nЭслатиб ўтамиз, бокс бўйича Ўзбекистон миллий жамоаси ўтган йил Иорданияда ўтган лицензион мусобақа орқали 7 та (6 эркак ва 1 аёл) йўлланмани қўлга киритган эди.


Андрей Шипилов: "Натижа адолатли бўлмади" / CHAMPIONAT.asia\n14:03Жейдон Санчо Бундеслига рекордини ўрнатди 0 13:58"Барселона" таклифини рад қилган футболчилар 2 13:48АГМК 77 кунлик таътилдан қайтмоқда: бугундан машғулотлар тикланади 2 13:45Olamsport: UFC чемпиони кутилмаганда камаридан воз кечмоқчи, “Майк Тайсоннинг жангдан омон чиқмаслигидан хавотирдаман” 0 13:21Эҳтимолий янги триолар 5 12:58"Ливерпуль" Дембеле билан шартнома имзолаши мумкин, агар... 3 12:33"Бавария" президенти Сане ҳақида: "У Nike бутсаларида ўйнайди. Агар у бизга ўтса, Adidas'нинг афзалликлари ҳақида билиб олади" 3 12:10"Манчестер Сити" футболчиси Шотландияга йўл олиши мумкин 0 12:07Бранко Иванкович: "Уммонни жаҳон чемпионатига олиб чиқа оламан" 9 12:05Осиёнинг ўзбекистонлик энг яхши мураббийи ҳаёт бўлганида бугун 65 ёшни қарши оларди 6 11:54Кореялик футболчи "Ал Ваҳда" билан хайрлашди 0 11:53"Бунёдкор" аъзолари коронавирус учун тест топширишди 0 11:47“Андижон” Кумиков бошчилигида Янгиерда йиғинга киришди ва ўйин ҳам ўтказди 3 11:43Ўзини оқламаган трансферлар 7 11:21"Трабзонспор"нинг трансфер сиёсати ҳақида кичик факт 10\nАндрей Шипилов: "Натижа адолатли бўлмади"\n19 окт 2019 20:18\nТеглар : Сўғдиёна МеталлургАндрей Шипилов\n"Металлург" - "Сўғдиёна" учрашувидан сўнг мезмонлар устози Андрей Шипилов ўйин ҳақидаги ўз фикрини билдириб ўтди.\n- Биз ҳар қандай рақибни ҳурмат қиламиз ва уларга қарши ўйинга пухта ҳозирлик кўрамиз. "Сўғдиёна" ҳам бундан мустасно эмас. Мазкур учрашувга ҳам ҳар томонлама жиддий тайёрлангандик. Йигитларнинг ўйинидан, ҳаракатидан қониқиш ҳосил қилдим. Уларга эътирозим йўқ. Бугунги натижа ўйинга мос бўлмади. Адолат мезонларига тўғри келмайди. Биз ғалабага ҳақли ўйин кўрсатдик. Бироқ омад рақибга кулиб боқди.\nБугун чиройли ўйин кўрсатишимизга ўртада учрашувни бошқариб борган инсон халақит берди. Нафақат "Металлург"га, "Сўғдиёна" жамоасига ҳам тўп учун курашишга имкон бермади. Бўлар бўлмасга, асоссиз ҳуштаклари билан ўйинчиларнинг ҳаракатини тўхтатиб қўяверди. Ҳар иккала жамоа ўйинчиларини майдонда тирқиратиб юборди.\nҲар иккала жамоанинг ўз вазифаси бор.\n"Сўғдиёна" жамоасини ғалаба билан табриклайман. Биз эса ҳаракатда давом этамиз. Бугун бой берилган имконият, очколарни бошқа жойдан, бошқа ўйинлардан топишга уринамиз, дейди Андрей Сергеевич.\nТер-Штеген "Барселона"дан қанча маош сўраётгани маълум бўлди 6


Ўзбекистонда Россияда бўлгани каби COVID-19га қарши мажбурий эмлаш жорий этилиши мумкин - 07.07.2021, Sputnik Ўзбекистон\nЎзбекистонда Россияда бўлгани каби COVID-19га қарши мажбурий эмлаш жорий этилиши мумкин\nКоронавирусга қарши кураш штаби аъзоси Нурмат Отабеков COVID-19 га қарши мажбурий эмлаш ғоясини маъқуллашини маълум қилди. 07.07.2021, Sputnik Ўзбекистон\nТОШКЕНТ, 7 июл — Sputnik. Санитария-эпидемиологик осойишталик ва жамоат саломатлиги хизмати бошлиғи ўринбосари Нурмат Отабеков Ўзбекистонда коронавирусга қарши мажбурий эмлаш ғоясини тўғри деб ҳисоблайди. Бу ҳақда у АОКАда бўлиб ўтган брифингда маълум қилди.Отабековнинг сўзларига кўра, мамлакатда 3000 дан ортиқ эмлаш марказлари ва 800 та мобил гуруҳлар ташкил этилган, аммо эмлаш даражаси пастлигича қолмоқда.“Афсуски, биз кунига 130−140 минг кишини эмлаяпмиз. Ҳозирга қадар Ўзбекистонда 4,2 млн дозадан ортиқ вакциналар ишлатилган. Деярли 700 минг киши бутун эмлаш курсини тўлиқ якунлади. Бу жуда кичик кўрсаткич”, — дея қўшимча қилди Коронавирусга қарши кураш штаби аъзоси.Эслатиб ўтамиз, мамлакатда 1 апрелдан аҳолини коронавирусга қарши эмлаш ишлари бошланган эди. Биринчи навбатда 65 ёшдан катталар ва коронавирус инфекциясини юқтириб олиш хавфи юқори бўлган тиббиёт ходимлари эмланди. Куни кеча эмлаш гуруҳларига талабалар ҳам киритилди. Эмланган талабаларга контракт тўловида чегирма берилади. Бугунги кунда дунёнинг қатор мамлакатларида, жумладан, Россиянинг бир қатор ҳудудларида айрим соҳа ходимларини коронавирусга қарши мажбурий эмлаш жорий этилган. Қолаверса, Ўзбекистонга қўшни давлат Қозоғистон ва Тожикистонда ҳам аҳолини мажбурий эмлаш белгиланган.\nўзбекистонда аҳолини covid-19га қарши эмлаш, нурмат отабеков, covid-19 умумжаҳон пандемияси, вакцина\n11:07 07.07.2021 (янгиланди: 11:28 07.07.2021)\n© СС0 / Unsplash / Steven CornfieldВакцинация\n© СС0 / Unsplash / Steven Cornfield\nКоронавирусга қарши кураш штаби аъзоси Нурмат Отабеков COVID-19 га қарши мажбурий эмлаш ғоясини маъқуллашини маълум қилди.\nТОШКЕНТ, 7 июл — Sputnik. Санитария-эпидемиологик осойишталик ва жамоат саломатлиги хизмати бошлиғи ўринбосари Нурмат Отабеков Ўзбекистонда коронавирусга қарши мажбурий эмлаш ғоясини тўғри деб ҳисоблайди. Бу ҳақда у АОКАда бўлиб ўтган брифингда маълум қилди.\n“Менинг фикримча, мажбурий эмлаш — тўғри ғоя. Чунки биз ўзимизни эмлаш орқали ҳимоя қиламиз. Эмланиш орқали биз нафақат ўзимизни, балки атрофимизни ҳам касалликдан ҳимоя қиламиз. Эҳтимол, Россиянинг тажрибасини қўллаш керак, у ерда эмланмаганларга иш жойига боришга рухсат берилмайди”, - дейди у.\nОтабековнинг сўзларига кўра, мамлакатда 3000 дан ортиқ эмлаш марказлари ва 800 та мобил гуруҳлар ташкил этилган, аммо эмлаш даражаси пастлигича қолмоқда.\n“Афсуски, биз кунига 130−140 минг кишини эмлаяпмиз. Ҳозирга қадар Ўзбекистонда 4,2 млн дозадан ортиқ вакциналар ишлатилган. Деярли 700 минг киши бутун эмлаш курсини тўлиқ якунлади. Бу жуда кичик кўрсаткич”, — дея қўшимча қилди Коронавирусга қарши кураш штаби аъзоси.\nЎзбекистонда коронавирусга қарши эмланиш мажбурий бўлиши мумкинлигига муносабатингиз?\nИжобий, аксарият аҳоли эмланмагунча, касалликни енга олмаймиз\nСалбий, эмланиш ихтиёрий бўлиши керак\nВакцина олиб бўлдим\nМен эмланишни истаган вакцина бўлса, бугуноқ оламан\nЭслатиб ўтамиз, мамлакатда 1 апрелдан аҳолини коронавирусга қарши эмлаш ишлари бошланган эди. Биринчи навбатда 65 ёшдан катталар ва коронавирус инфекциясини юқтириб олиш хавфи юқори бўлган тиббиёт ходимлари эмланди. Куни кеча эмлаш гуруҳларига талабалар ҳам киритилди. Эмланган талабаларга контракт тўловида чегирма берилади.\nБугунги кунда дунёнинг қатор мамлакатларида, жумладан, Россиянинг бир қатор ҳудудларида айрим соҳа ходимларини коронавирусга қарши мажбурий эмлаш жорий этилган. Қолаверса, Ўзбекистонга қўшни давлат Қозоғистон ва Тожикистонда ҳам аҳолини мажбурий эмлаш белгиланган.


«Ва намозни қоим қилинглар ва Закотни беринглар ва Расулга итоат қилинглар, шоядки раҳм қилсангиз», (Нур: 56).\nАссалому алайкум сайт меҳмонлари!\nЗакот ҳисоблагичдан фойдаланишдан олдин ушбу маслаҳатларимизни ўқиб чиқинглар...\nНақд пул & хазинагиздаги қолган энг кам пул миқдори\nАкция, бадал ва шунга ўхшаш нарсаларнинг умумий сони\nОлтин/кумушларга тенглаштирилган хужжатлардаги умумий миқдор сони\nОлтин ва тилла буюмларнинг умумий миқдори\nОлтиннинг унциядаги нархи (28 гр.)\nКумуш ва кумуш буюмларнинг умумий миқдори\nКумушнинг унциядаги нархи (28 гр.)\nЗакот ҳисоблагичдан фойдаланишдан олдин ушбу маслаҳатларимизни ўқиб чиқинглар:\n1) Аниқ биладиган қаторларни сон билан тўлдиринг. Мисол учун сиз Акция ва бадалларга эга бўлмаган бўлсангиз ушбу қаторларни тўлдиришга мажбур эмассиз. Ўша тўлдирилмаган қаторда 0 сони қолиши шарт, акс ҳолда закотингиз ҳисобланмайди.\n2) Каср сонларни киритаётганда вергул белгисини қўйманг, балки нукта билан фойдаланинг. Мисол учун: "Олтин ва тилла буюмларнинг умумий миқдори"ни ёзганда 10.5 деб ёзинг, 10,5 деб ёзиш эса хатодир.\n3) Олтин ва кумуш нархини кўрсатилган линкдан фойдаланган тақдирда Bid қаторидаги Олтин ва кумуш нархини кўрсатишингиз лозим бўлади.\n4) Нисобга етган олтин миқдори 85 гр.дан иборат (бу ҳисоблагичда унция ҳисоби билан берилган (1 унция = 28 гр. яъни нисобга етган олтин миқдори тахминан 3 унциядир). Демак, агар сиз шу миқдордан кам олтинга эга бўлсангиз ушбу қаторни тўлдирмайсиз.\n5) Кумунинг нисоби 595 гр.дир. (Бу закот ҳисоблагичда нисоб унция билан берилган. 1 унция = 28 грамм, яъни нисоьга етган кумуш миқдори тахминан 21 унция бўлади) Агар сизнинг кумушларингиз миқдори нисобга етмаган бўлса ушбу қаторни тўлдирмайсиз.\n6) Нақд пулдан (акциялар ва хк.) олинадиган закот нисоби 2,5 % дир.\nБу закот ҳисоблагич takafol.ru дан тажима қилинди


Шаҳрам Ғиёсовнинг рақиби нега ўзгарди ёхуд Франсиско Рохога нима бўлганди?\n12 август, 2020, 23:31\nҲамюртимиз навбатдаги жангини ўтказади.\nШаҳрам Ғиёсов (9-0,7 КО) 15 август (Тошкент вақти билан 16 август тонгда) куни навбатдаги жангини мексикалик Франсиско Рохога қарши ўтказиши керак эди. Лекин рақиб ўзгариб, Шаҳрам бўлажак жангда Вистон Кампосга қарши рингга кўтариладиган бўлди.\nАслида, Рохога нима бўлганди?\nSports.uz сайтининг манбаларига маълум бўлишича, мексикалик боксчидан короновирус инфекцияси чиққан. Шу туфайли, тез суръатларда бошқа рақиб топишга киришилган. Якунда, никарагуалик Вистон Кампос юртдошимизга қарши жанг қиладиган бўлди.\nКампос фаолияти мобайнида 44 та жанг ўтказиб, уларнинг 31 тасида ғалаба қозонган бўлса, 7 бора мағлубиятга учраган. Шунингдек, 6 та дуранг қайд этилган.


Полиэтилен — жаҳонда энг кенг тарқалган полимер. У универсал материал. Турли структура ва зичликдаги плёнка кўринишидаги полиэтилен қишлоқ хўжалиги, қурилиш, озиқ-овқат саноатида қўлланилади. Полиэтилен қувурлар эс...\nТиш ковлагичларни қадоқлайдиган автоматик машина\nМашинадан тиш ковлагичларни қадоқлашда фойдаланилади, унинг ёрдамида қадоқ қоғозига рангли босмани тушириш мумкин. Машина қуйидаги функцияларни бажаради: қоғозга нашр қилиш, пакетларга шакл бериш ва сифатли қадоқлаш. Қадоқлаш ...\nБугунги кунда озиқ-овқат маҳсулотларини ўрашда вакуумли қадоқдан кенг кўламда фойдаланилмоқда. Озиқ-овқат маҳсулотларини қадоқлашда ишлатиладиган вакуумлаш технологияси товарни сақлаш муддатини узайтиришга, уни атроф-муҳитнинг...\nҲар қандай товарни ишлаб чиқаришда қадоқнинг аҳамияти катта. Шу боис бўлса керак, исталган турдаги қадоққа бўлган талаб ҳеч қачон сусайган эмас. Психологларнинг қайд этишича, маҳсулотни сотиб олиш учун қабул қилинадиган қарорн...\nАгар чой ишлаб чиқариш билан шуғулланмоқчи бўлсангиз, у ҳолда уни қадоқлаш ускуна сиз учун керак бўлиши шубҳасиз. Ускуна гранулаланган, баргли, шифобахш ўтлар, йиғма ва бошқа шундай консистенциядаги маҳсулотларни фильтр-...\nТермобўшлиқли қадоқлаш ускунаси\nТермобўшлиқли ускуна бир нечта ёки битта маҳсулотни термобўшлиқли плёнкага қадоқлашга хизмат қиладиган оригинал ечимдир. Бундай қадоқлаш усулини озиқ-овқат ва бошқа турдаги маҳсулотларга нисбатан қўллаш мумкин. Қадоқл...


Нур-Султан – Марказий Осиё балети пойтахти - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nКўпсоатли машаққатли репетициялар, ёрқин, сайқалланган чиқишлар ва ўз устида доимий ишлаш. Милана Буканованинг ҳар бир куни, худди “Астана Балет” театрининг бошқа артистлариники каби, хонадаги тутқич олдидан бошланади. Бошлаш олдидан, қоида бўйича, чигилёзди машқлари. Сўнг репетиция – мураккаб пируэтлар, элементлар, техника устида ишлаш. Кўзгу қаршисидаги барча ҳаракатлар такомилига етади. Чунки бундай амалиётни раққоса омадли карьера калити, деб билади. Бугун ёш балерина – театрнинг талаб юқори бўлган яккахонларидан бири.\nМИЛАНА БУКАНОВА, “АСТАНА БАЛЕТ” ТЕАТРИ ЯККАХОНИ:\n- Спектаклларда қатнашдим, “Щелкунчик”, Мукарам Авахрининг “Соломея” спектаклларида якка ва оммавий рақсларда чиқдим, “Кармен” балети яккахонларидан бири бўлиб, кўк Карменни ўйнадим. Бразилиялик хореографимиз Риккардо Амаранте постановкаларида якка партияларим бор. Репертуаримиз ранг-баранг, биз классик, неоклассик рақсларни, қозоқ халқ рақсларини ижро этамиз. +\n2013 йилда Қирғиз Миллий Консерваторияси битирувчиси қатъий саралаш танловидан осонгина ўтиб, ўзига хос “Астана Балет” театр труппаси таркибига олинади. Бугунги кунда қўшни давлат қизи жамоа билан бирга дунёнинг энг машҳур театрлари саҳналарида чиқиш қилади.\nМенимча, пойтахтимиз Нур-Султанни Марказий Осиё балети пойтахти, дейиш мумкин, бунинг учун имкон етарли. Пойтахтимизда “Астана Балет”, “Астана Опера”дек икки ажойиб театр бор, яъни бу янги жиҳоз, янги технологиялар, ишлаш ва ривожланиш учун барча шароит, дегани. Гастролга чиқиш, қозоқ маданиятини хорижда кўрсатиш имкони бор. Театримиз тез-тез, йилида 5-6 марта гастролга чиқади ва бу катта тажриба ҳамдир.\nМАЙРА ҚАДИРОВА, “АСТАНА БАЛЕТ” ТЕАТРИ ПЕДАГОГ-РЕПЕТИТОРИ:\n- Театримизга келадиган артистлар, ҳақиқатан ҳам, артист, балерина сифатида жаҳон даражасига чиқади, чунки репертуаримиз, чиндан-да, ўзини кўрсатишга имкон беради. Фақат репертуар эмас, жамоа билан ишлаш ҳам муҳим, жамоамиз хорижий педагогларни машғулот ўтишга таклиф қилади, мастер-класслар турли услубларда ўтилади. Бу мактаб келгусида барча ўрганганларини саҳнага олиб чиқиш имконини беради.\nТаъкидлаймиз, бугун “Астана Балет” театри жамоаси бутун дунёда мухлисларига эга. Унинг бетакрор ва турли жанрдаги репертуари нодир мумтоз дурдоналар ва замонавий хореографик постановкалар билан мунтазам тўлдириб борилади.\nАстана ОпераАстана БалетМилана Буканова\n«Қримнинг қирқ баҳодири» муаллифи 160 ёшда\nҚозоғистонда Қосим хон ҳақида сериал суратга олинади\n“Астана Опера” театрида “Жизель” балети премьераси бўлиб ўтди


Президентимиз Ислом Каримов ташаббуси билан истиқлол йилларида пахтачилик тармоғини ривожлантиришга алоҳида эътибор қаратилиб, пахта етиштириш ва уни қайта ишлашга бўлган ёндашув бутунлай ўзгарди. Натижада ҳосилдорлик йил сайин ошиб, сифат кўрсаткичлари тобора яхшиланаяпти. Бунда деҳқон ва фермерларнинг меҳнат қилишлари учун барча шарт-шароит муҳайё қилингани, уруғлик, минерал ўғит, ёнилғи-мойлаш материаллари дала бошига етказиб берилаётгани, энг асосийси, ҳар бир ҳудуднинг тупроқ-иқлим шароитига мос навлар экилаётгани муҳим омил бўлаётир. Бу йил ҳам асосий майдонларда эрта ва ўртапишар, касаллик ҳамда зараркунандаларга чидамли, экстремал об-ҳаво шароитларига мослашувчан, шунингдек, юқори сифатли тола берадиган ғўза навлари парваришланмоқда.\nҚувонарли жиҳати, 2014 йил пахтачилик учун жуда қулай келди. Кўклам об-ҳавосининг нисбатан илиқ бўлиши туфайли экин-тикин ишларига барвақт киришилди. Барча агротехника тадбирлари ўз вақтида бажарилиб, уруғ бехато ундириб олинди. Пировардида экин ривожининг баравж бўлиши таъминланди.\nМаълумки, август, деҳқончилик тақвимига кўра, асад ойига тўғри келади. Халқимизнинг “Асад — экинингни ясат” деган ажойиб мақолидан ҳам англаш мумкинки, ғўза парваришидаги энг масъулиятли ва муҳим палла энди бошланди. Бу даврда бажариладиган агротехника тадбирларининг ўзига хос жиҳатларини ҳисобга олиб, уларни бекаму кўст адо этиш, экинни чин маънода “ясатиш” керак. Зеро, “Август ойи — ҳосилга ҳосил қўшадиган давр” эканлигини тажрибали деҳқонлар яхши билишади.\nСерқуёш юртимизда меъёрдаги фойдали иссиқликни олаётган ниҳоллар кун сайин, таъбир жоиз бўлса, соат сайин ўсмоқда: шоналар гулларга, гуллар кўсакларга айланмоқда. Айни пайтда республикамиз далаларида ҳар туп ғўзада ўртача 5-6 та, айрим илғор фермер хўжаликлари пайкалларида эса 7-8 тадан бўлиқ кўсак мавжуд. Уларни сақлаб қолиш ва ёнига кўсак қўшиш шу кунлардаги фидокорона меҳнатга боғлиқ.\nҲақиқатан ҳам, ҳосил чўғи салмоқли, сифатли ва эртанги бўлишини истаган қишлоқ меҳнаткашлари, фермерлар борки, ой давомида ғўзани вақтида суғориш, сифатли культивация қилиш, чилпишни кечиктирмаслик, зараркунанда ҳашаротлар ва касалликларга қарши вақтида ишлов бериш пайидан бўладилар. Масалан, чилпиш — мўл ҳосил гарови эканлигини яхши англаган юртимиз деҳқонлари ҳозирги кунгача асосий майдонларда мазкур тадбирни якунладилар. Натижада ғўза бўйига эмас, энига ўса бошлади. Бошқача айтганда, ҳосил элементларининг шаклланиши тезлашиб, шона, гул ва тугунчалар ривожи кучайди.\nТажрибадан маълумки, тўғри ва сифатли чилпиш қилинган ғўзаларда ҳосил элементларининг ривожланиши 7-8 кунга тезлашиб, ҳосилдорлик гектарига 3-5 центнердан 8 центнергача ошади. Шу боис тажрибали деҳқонлар ҳосил тақдири ҳал бўладиган ушбу ойда қатор оралаб юриб, ён шохларни чилпиш билан бирга, ғўзаларни “варақлайдилар”. Бу тадбир билан улар, аввало, даланинг қайси жойида аҳвол қандайлигини аниқлайдилар ва навбатдаги юмушларни белгилаб оладилар. Иккинчидан, “варақлаш” орқали экин бағрига шабада югуртириб, ҳосил элементларининг димиқмаслигига эришган ҳолда, унинг баракасини таъминлайдилар.\nАслида, ғўза деҳқоннинг меҳридан яшнайди, унинг кечани — кеча, кундузни — кундуз демай қилган фидокорона меҳнати туфайли ясаниб, баракали ҳосил тўплайди. Бу жараёнда экинни обитобида суғориш муҳим аҳамиятга эга. ўўза тунда суғорилса, айниқса, яхши самара беради. Сабаби, обиҳаёт буғланмай, ғўза қониб сув ичади. Аммо суғоришда кўллатиб ҳам, чўллатиб ҳам бўлмайди. Мабодо, чанқатиб қўйилса, ғўза гул ташлайди ва ҳосил салмоғига путур етади. Борди-ю, кўллатиб суғорилса, ғўза ранги сарғаяди, бўйига зўр бериб, ғовлаб кетади. Бундай майдонларда дарҳол эгатларни тобга келтириш, маҳаллий ўғит билан культивациялаш ҳамда суспензиялаш ҳисобига ғўза ривожини бир маромда тутиш чораларини кўриш талаб этилади. Суғорилган, лекин ўйдим-ўйдим чанқаш ҳолатига келган пайкаллар аниқланиб, ўша ўқариқнинг ўзига сув олиб бориш йўли билан ғўзани қондириш лозим. Демак, ғўзани маромида суғоришда ҳам ҳикмат кўп. Халқимиз “Асад суви — асал суви” деб бежиз айтмаган-да!\nҚолаверса, тажрибали бободеҳқонларимиз август ойида битта кўсак бир эчкининг сувини ичади, дейишади. Шуни инобатга олган ҳолда ғўзаларни ҳосил тўплаш-пишиш даврида гектарига 1200-1300 м3 сув билан суғориш тавсия этилади. Бунда суғоришни ҳар бир даланинг, керак бўлса, ҳар бир ғўза қаторининг ва тупнинг ҳолатини инобатга олган ҳолда қатор оралатиб ёки якка қаторлатиб ташкил этиш яхши самара беради. Агар суғориш “шарбат” усулида бажарилса, янада яхши. Бу жараёнда маҳаллий ўғит ғўзага озиқ бериш билан бирга, мульча вазифасини ўтайди: сув буғланишини камайтиради, тупроққа сингишини яхшилайди, намни узоқ вақт сақлайди.\nБу ойдаги ғўза парваришида культивациянинг ҳам аҳамияти беқиёсдир. Қатор ораларининг юмшатилиши тупроқдаги ҳаво алмашувини яхшилаб, унда ҳосил ривожи учун қулай микроиқлимни вужудга келтиради. Натижада кўсаклар етилиб, вазни ортади. Жорий мавсумдаги шароит инобатга олиниб, август ойида ғўза қатор ораларини ғўза майдонларининг талабидан келиб чиқиб, яна 1-2 марта юмшатиш тавсия қилинади. Мазкур агротадбирнинг бажарилиши жараёнида культиваторларнинг ишчи қисмлари “балиқ сирти” қилиб ўралиб, тезлиги шундай танланиши керакки, техника равон ҳаракатлансин. Ана шунда ҳосил шохлари ва кўсакларга зарар етмайди.\nАвгуст ойи кириши билан ҳарорат нисбатан пасайиб, тунлари салқин тушиши кўсак қурти, ўргимчаккана каби зараркунандаларнинг кўпайишига қулай шароитни юзага келтиришини инобатга олган ҳолда, ҳосил кушандаларига қарши курашишни асло бўшаштирмаслик зарур. Бунда биологик усул қўлланилиб, далаларга керакли миқдорда олтинкўз, трихограмма ва бракон каби фойдали ҳашаротлар чиқарилиши мақсадга мувофиқдир.\nУмуман олганда, ғўза парваришида суғориш, культивациялаш ва чилпиш, бегона ўтлардан тозалаш каби агротехника тадбирларини ўз вақтида, сифатли ўтказиш орқали баракали хирмонга мустаҳкам замин яратилади. Шундай экан, ҳар бир фермер, барча қишлоқ хўжалиги ходимлари ўз дала шароити ва ғўза ривожи ҳолатини инобатга олган ҳолда, август ойи учун муҳим бўлган вазифаларни бугун аниқ белгилаб олишлари зарур. Зотан, “Август ойи — ҳосилга ҳосил қўшадиган давр” бўлиб, унинг ҳар дами ғаниматдир. Буни яхши англаган миришкор деҳқон ва фермерлар ой давомида фидойилик намунасини кўрсатиб, кўсаклар ёнига яна 5-6 тадан бўлиқ кўсак қўшишса, муродимиз ҳосил бўлур эди. Бу юртимиз пахта хирмони янада юксак бўлишига мустаҳкам замин яратади, албатта.\nПахтачилик ва техник экинларни\nривожлантириш бошқармаси бошлиғи ўринбосари, қишлоқ хўжалиги фанлари номзоди.


Гумондорни ўлдириб қўйган 5 нафар собиқ ИИБ ходимига нисбатан суд ҳукми ўқилди - zarnews.uz\nЖорий йилнинг январь ойида Қашқадарёнинг Чироқчи тумани Лангар қишлоғида яшовчи фуқаро Ю.А. чорва моллари ўғирлигида гумон қилиниб, туман ИИБ ходимлари томонидан қаттиқ калтакланиши оқибатида вафот этган эди.\nЖиноят ишлари бўйича Қашқадарё вилояти суди биносида «Чироқчи воқеаси» айбдорларига нисбатан жиноят ишини кўриб чиқиш бўйича суд жараёни ниҳоясига етди ва суд ҳукми эълон қилинди. Бу ҳақда Олий суд матбуот хизмати хабар бермоқда.\nУшбу жиноят иши Олий суд судьяси К.Толлибоев раислигида ҳамда судьялар Э.Эргашев ва Р.Орзиқуловдан иборат суд таркибида кўриб чиқилди.\nН.Овлаев Ўзбекистон Республикаси Жиноят кодексининг 241-1-моддаси (жиноятни ҳисобга олишдан қасддан яшириш) 2-қисми «а», «б» бандлари, 234-моддаси (қонунга хилоф равишда ушлаб туриш ёки ҳибсга олиш) 1-қисми, 235-моддаси (қийноққа солиш ва бошқа шафқатсиз, ғайриинсоний ёки қадр-қимматни камситувчи муомала ҳамда жазо турларини қўллаш) 3-қисми ва 104-моддаси (қасддан баданга оғир шикаст етказиш) 3-қисми «д» бандида назарда тутилган жиноятларни содир этганликда айбдор, деб топилди. Унга ўташ учун узил-кесил 2 йил 6 ой ички ишлар идораларида ҳамда бошқа мансабдорлик вазифаларида ишлаш ҳуқуқидан маҳрум қилиниб, 9 йил озодликдан маҳрум қилиш жазоси тайинланди.\nА.Жанқабилов Жиноят кодексининг 234-моддаси 1-қисми, 235-моддаси 3-қисми ва 104-моддаси 3-қисми «д» бандида назарда тутилган жиноятларни содир этганликда айбдор, деб топилди. Унга ўташ учун узил-кесил 2 йил ички ишлар идораларида ҳамда бошқа мансабдорлик вазифаларида ишлаш ҳуқуқидан маҳрум қилиниб, 8 йил 6 ой озодликдан маҳрум қилиш жазоси тайинланди.\nШ.Раҳмонов Жиноят кодексининг 104-моддаси 3-қисми «д» банди билан айбсиз, деб топилиб, Жиноят-процессуал кодексининг 83-моддаси 3-бандига асосан оқланди. Ш.Раҳмоновнинг ҳаракатлари Жиноят кодексининг 235-моддаси 3-қисмидан шу модданинг 2-қисми «а», «в», «г» бандларига қайта квалификация қилинди. Ш.Раҳмонов Жиноят кодексининг 241-1-моддаси 2-қисми «а», «б» бандлари, 234-моддаси 1-қисми ва 235-моддаси 2-қисми «а», «в», «г» бандларида назарда тутилган жиноятларни содир этганликда айбдор, деб топилди. Унга ўташ учун узил-кесил 2 йил ички ишлар идораларида ҳамда бошқа мансабдорлик вазифаларида ишлаш ҳуқуқидан маҳрум қилиниб, 6 йил озодликдан маҳрум қилиш жазоси тайинланди.\nА.Тожиноров Жиноят кодексининг 104-моддаси 3-қисмининг «д» банди билан айбсиз, деб топилиб, Жиноят-процессуал кодексининг 83-моддаси 3-бандига асосан оқланди. А.Тожиноровнинг ҳаракатлари Жиноят кодексининг 235-моддаси 3-қисмидан шу модданинг 2-қисми «а», «в», «г» бандларига қайта квалификация қилинди. А.Тожиноров Жиноят кодексининг 234-моддаси 1-қисми ва 235-моддаси 2-қисми «а», «в», «г» бандларида назарда тутилган жиноятларни содир этганликда айбдор деб топилди. Унга ўташ учун узил-кесил 2 йил ички ишлар идораларида ҳамда бошқа мансабдорлик вазифаларида ишлаш ҳуқуқидан маҳрум қилиниб, 5 йил 6 ой озодликдан маҳрум қилиш жазоси тайинланди.\nБ.Ғайратов Жиноят кодексининг 241-1-моддаси 2-қисми «а», «б» бандлари ва 209-моддаси (мансаб сохтакорлиги) 2-қисми «а» бандида назарда тутилган жиноятларни содир этганликда айбдор, деб топилди. Унга ўташ учун узил-кесил 2 йил ички ишлар идораларида ҳамда бошқа мансабдорлик вазифаларида ишлаш ҳуқуқидан маҳрум қилиниб, 4 йил озодликни чеклаш жазоси тайинланди.\nТеглар: Қашқадарё мол ўғриси\nҚўшработлик икки йигит маҳалладошининг молини ўғирлаб, сотиб юборди\nҚашқадарё ва Сурхондарёда тушган булдуруқ уч қорга татийдими?\nҚашқадарё вилояти ҳокимлиги инновацион лойиҳалар учун 1,8 миллиард сўмлик ижтимоий грант эълон қилди\nПрезидент Шаҳрисабзда замонавий ип-йигирув корхонаси билан танишди\nБандлик ва меҳнат муносабатлари вазири ва Қашқадарё вилояти ҳокими "Uzbekistan GTL" заводини қураётган ишчилар билан учрашди


Қайси мамлакат аҳолиси қандай чой ичишни хуш кўради? » Скачать музыку бесплатно новинки музыки 2016-2017\nБундан аввал, Euromonitor International томонидан “Чой ёки қаҳва? Қайси мамлакатларда бу ичимликларга хоҳиш бор?” мавзуида сўров ўтказилгани, тадқиқот натижаларига қараганда, Ўзбекистон аҳолисининг 99,6 фоизи чой истеъмол қилишга мойил эканлиги борасида маълумот берган эдик. Энди эса дунёнинг айрим мамлакатларидаги чойхўрлик хақида сўз юритамиз. Чой — аввалига беморларни даволашада дори сифатида ишлатилган. Оммавий тарзда исътеъмол қилиш эса Тань сулоласи даврида бошланган. Хитойда чойнинг бир неча тури бор. Хитойликлар, асосан, кўк, сариқ ва улун деб номланган чойни хуш кўришади. Қора чой ҳам севиб истеъмол қилинади, аммо кўпроқ экспортга чиқарилади. “Осмон ости мамлакати”да чой иссиқ ҳолда ичилади. Чойга шакар ва бошқа маҳсулотлар қўшилмайди. Чунки қўшилган бошқа маҳсулотлар чой таъмини бузар экан. Хитойликлар учун чой кундалик истеъмол қилинадиган ичимлик сифатида кўрилади. Бундан ташқари чой билан боғлиқ бир қатор анъаналар мавжуд. Уларга кўра, хитойликларда чой кичиклар томонидан пиёлаларга қуйилиб, катталарга узатилади. Оилаларда уч литргача чой қайнатилиб, чинни идишларга дамланади. Хитойда турли кўринишларда чойнак ва пиёлалар тайёрланади. Японлар, асосан, кўк чой ичишади. Айрим ҳолларда сариқ чой ҳам ичиб турадилар. Сариқ чой хитойликлар усули билан икки дақиқагача дамланади. Японлар чойни секин-асталик билан хўплаб ичишади. Японияда чой овқатдан аввал, овқат вақтида ва овқатдан кейин ҳам ичилади. Хитойликлардан фарқли равишда японлар чойни иссиқ холда эмас, балки совутиб ҳам ичишади. Тибетда, асосан, кўк чой ичадилар. Бир литр сувга 50—75 грамм чой солинади. Тибет чойи инсонни тетик қилиши айтилган. Тибетликлар анъанасига кўра, сутли чой билан меҳмон қилиш меҳмоннавозликнинг олий кўриниши экан. Таиландликлар аччиқ қизил чойи билан ном қозонган. Улар чойга сут ва бошқа маҳсулотларни қўшишни яхши кўришади. Ҳиндистон ва Шри Ланкага чой етиштиришни инглизлар йўлга қўйгани айтилади. Буюк Британия чой масаласида Хитойга қарамликдан қутилиш мақсадида Ҳиндистон худудларида чой етиштиришга қарор қилади. Унга қадар Ҳиндистонда фақат буддавий монахларгина чой ичишган. Бугунги кунда бу икки мамлакат аҳли чой ичиш бўйича йигирмата мамлакат сафига ҳам қўшила олмаган. Ҳиндистонда, асосан, шимолда истиқомат қилувчи аҳоли чой ичади. Жанубликлар эса, асосан, қаҳва ичишни афзал кўришади. Ҳиндистон ва Шри-Ланкада чойга, албатта, шакар ва сут қўшилади. Шимолий Африка ва Арабистонда ялпиз чой ичилади. Мағриб мамлакатларида чой дамлаш ижтимоий ҳаётнинг муҳим кўринишларидан бири ҳисобланади. Ошхона ишлари билан фақат аёллар банд бўлса, чойни эркакларгина дамлашади. Оила раҳбари шахсан ўзи чой дамлаб, меҳмонларга узатади. Ўз навбатида, меҳмонлар уч пиёладан ортиқ чой ичишмайди. Ғарбий Африкада “Сенегал чойи” деб аталмиш чой жуда ҳам машҳур. Attaya деб номланувчи мазкур чой кўк ва қора навдан дамланади. Бунинг учун металл чойнакдан фойдаланилади. Чойнакка катта миқдорда чой, шакар, ялпиз барги ва совуқ сув солиниб оловга қўйилади. Қайнаб чиққунга қадар кутилади. Шундан сўнг шиша стаканларга қуйилади. Ўзбекларда чой уч марта қайтарилса, Ғарбий Африкада чой стакандан стаканга бир неча бор солинади. АҚШда чой қаҳвага нисбатан 25 баробар кам ичилади. Чой, асосан, Шарқий соҳил бўйидаги штатларда истъемол қилинади. Шунда ҳам қора чой афзал кўрилади. Калифорния ҳам чойхўрлиги билан машҳур. Бу штатда Хитой ва Япониядан харид қилинган кўк чой ичилади. Жанубий соҳилларда муз ва лимон солинган совуқ чой ичилади. Марказий ва Жанубий Америка мамлакатларида чой кенг тарқалмаган. Мазкур минтақаларда чойни эслатувчи мате ўсимлигининг барги анча машҳур. Чой деганда Лотин Америкасида совуқ ичимлик тушунилади. Авваллари Озарбайжонда қора чой кўп ичилган бўлса, бугунги кунда чойнинг ранги деярли ажратилмайди. Ҳам кўк, ҳам қора чой ичилаверади. Озарбайжон чойхонаси Марказий Осиё чойхонасидан бутунлай фарқланади. Озарбайжон чойхоналарида овқат тортилмайди, фақат чой ичилади ва ширинлик ейилади, холос. Агар совчиларга ширин чой берилса, бу қизларини беришга рози эканликлари англашилади. Чой алоҳида, шакар алоҳида қўйилса, бу рад жавобидир. Европа қитъасида чой кам ичилади. Европага чой Хитойдан XVII аср ўрталарида португал, голланд ва инглизлар томонидан олиб келина бошланди. Аввалига Европада ҳам даволаш мақсадларида қўлланилган. Орадан йиллар ўтиб, чой ичиш одатий ҳолатга айланди. Бироқ аввалбошиданоқ чой Европада қаршиликларга учраганини айтиб ўтиш керак. “Кўҳна қитъа”да кўпроқ қаҳва ичилади. Шу сабабли ҳам бу ўлкаларда чой тайёрлаш борасида миллий урф-одатлар деярли йўқ, десак ҳам бўлади. Фақат инглизлар чойни миллий ичимлик сифатида кўришади. Инглизлар узоқ йиллар давомида энг кўп чой ичадиган миллат сифатида тан олиб келинган. Бу мамлакатда бир киши ўртача 2530 грамм чой ичади. Инглизлар бир кунда уч марта чой ичади. Улар чойга сут қўшадилар. Лекин аввал чойга сут қўшиш керакми ёки сутга чой қўшиш керакми, деган саволга ҳамон жавоб топилмаган. Швецияда қора чой, мева ва гуллар аралашмасидан тайёрланган сёдер чойи машҳур. Бу чой 1979 йилда кашф қилинган. Швейцария қадоқланган совуқ чойнинг ватани ҳисобланади. Швейцария совуқ чой истеъмоли бўйича Европада биринчи ўринда туради. Французлар чой ҳақида 1636 йилда билишган. Германияда чой эса илк бор 1650 йилда маълумотлар пайдо бўлди. Manba: xabardor.uz


Шавкат Мирзиёев суд-тиббий экспертиза соҳасидаги камчиликларни маълум қилди\n08:55 / 07.12.2018 10040\nЎзбекистон Республикаси президентининг “Ўзбекистон Республикаси Соғлиқни сақлаш вазирлиги суд-тиббий хизмати фаолиятини янада такомиллаштириш чора-тадбирлари тўғрисида”ги қарори имзоланди.\nҲужжатда қайд этилишича, мазкур соҳа бўйича жойлардаги ҳақиқий аҳвол таҳлили суд-тиббий хизматнинг самарали фаолиятига тўсқинлик қилаётган тизимли муаммолар ва камчиликлар мавжудлигини кўрсатди. Жумладан:\nбиринчидан, суд-тиббий хизматни бошқариш тизими бугунги кун талабларига жавоб бермайди ва бу ҳудудий бюроларни бошқаришда катта қийинчиликларга ҳамда молиявий манбаларнинг номутаносиб тақсимланишига сабаб бўлмоқда;\nиккинчидан, фундаментал ва амалий ген-молекуляр, шу жумладан шахсни биологик материал асосида идентификациялаш бўйича тадқиқотлар ўтказиш учун зарур ускуналар мавжуд эмас;\nучинчидан, суд-тиббий хизмат бўлинмалари марҳумлар жасадини улар илк топилган жойдан суд-тиббий хизмат биносига олиб келиш учун махсус автотранспорт воситаси билан таъминланмаган;\nтўртинчидан, суд-тиббий хизмат муассасалари илмий салоҳиятининг паст даражаси суд экспертизаси соҳасидаги фундаментал ва амалий-илмий тадқиқотлар ривожига тўсқинлик қилмоқда;\nбешинчидан, экспертлик фаолиятига инновацион технологияларни жорий этиш лозим даражада амалга оширилмаяпти, эксперт лабораторияларни замонавий эксперт ускуналари билан жиҳозлашда технологик оқсоқлик мавжуд;\nолтинчидан, суд-тиббий экспертизаларнинг бугунги ҳолати сифат менежменти ва стандартлаштиришнинг халқаро талабларига жавоб бермайди ва бу тадқиқотларнинг сифатини ошириш ҳамда эксперт хатоларининг олдини олишга ёрдам бермаяпти.\nЭслатиб ўтамиз, аввалроқ Суд-тиббий экспертиза бош бюроси Республика суд-тиббий экспертиза илмий-амалий маркази этиб қайта ташкил этилганди.


Энди жисмоний шахслар мол-мулк солиғи ва ер солиғини ҳам оширилган ставкаларда тўлайди 27-10-2021, 14:26 | Zamin.uz\n08:25 / 22.12.2018\nЭнди жисмоний шахслар мол-мулк солиғи ва ер солиғини ҳам оширилган ставкаларда тўлайди\nЭнди жисмоний шахслар мол-мулк солиғи ва ер солиғини ҳам оширилган ставкаларда тўлайди. 100 энг кам иш ҳақи миқдоридан ортиқ солиқ қарзи бўлганда эса суд орқали қарзларни қоплаш ҳисобидан ундирув объектга қаратилади. Бу ҳақда Norma.uz хабар берди.\nЭслатиб ўтамиз, 2018 йилнинг 15 сентябридан бошлаб фойдаланилмаётган объектлар мулкдорлари — юридик шахсларга қуйидаги таъсир чоралари қўлланилмоқда: улар соддалаштирилган солиқ солиш тартибидан умумбелгиланган тартибда тўлашга ўтказилмоқда, мол-мулк солиғи ва ер солиғи эса объектнинг «туриб қолиш» муддатига қараб оширилган миқдорда ундирилмоқда.\nБиринчидан, мол-мулк солиғи ва ер солиғининг белгиланган ставкаларига оширилган коэффициентлар энди жисмоний шахслар – қурилиши тугалланмаган объектлар, бўш турган бинолар, нотурар иншоотлар ва фойдаланилмаётган ишлаб чиқариш майдонлари (мулк ҳуқуқининг вужудга келиш асослари ва эгаллаган майдон ҳажмидан қатъи назар) мулкдорларига нисбатан ҳам қўлланилади. Улардан кўрсатилган солиқлар аввалига икки карра, ярим йил ўтгандан сўнг — беш карра, бир йил ўтгандан сўнг ва кейинчалик — 10 карра миқдорда ундирилади.\nМазкур ҳолда механизм юридик шахсларга нисбатан қўлланиладиганидан фарқланмайди. Жисмоний шахсларга тегишли фойдаланилмаётган объектлар ёппасига инвентаризация ўтказиш йўли билан аниқланади. Сўнг мулкдорлардан аниқ молиялаштириш манбаларини, муддатлар ва бошқа ҳисоб-китоблар асосланмасини кўрсатган ҳолда аниқланган объект бўйича аниқ «ҳаракатлар режаси» сўралади. Мазкур маълумотлар асосида «йўл харитаси» ва инвестиция лойиҳаси ишлаб чиқилади ва тасдиқланади. Икки ой муддатда инвестиция лойиҳасини тақдим этмаган ёки амалга оширмаган мулкдорларга нисбатан таъсир чораларини қўллаш тўғрисида хулоса тайёрланади. Кейинги ойдан бошлаб (хулоса олинган пайтдан эътиборан) солиқлар оширилган миқдорда тўланади.\nШу билан бирга, инвестиция лойиҳаси амалга оширилмаган ёки тақдим этилмаган хусусий мулк объекти бўйича солиқ қарзи текширилади. Агар у 100 баравар энг кам иш ҳақи миқдоридан ортиқ бўлса, суд тартибида уни қоплаш ҳисобидан ундирув мазкур объектга қаратилади;\nИккинчидан, энди таъсир чоралари фақат фойдаланилмаётган объектларнинг хусусий мулкдорларига нисбатан қўлланилади. Яъни Вазирлар Маҳкамаси ёки у ваколат берган давлат органлари муассиси бўлган давлат корхоналарига нисбатан энди мазкур тартиб татбиқ этилмайди. Бироқ устав капиталида хусусий инвесторлар билан бир қаторда давлат улуши бўлган субъектларни умумбелгиланган солиқ солиш тизимига ўтказиш ҳамда уларнинг мол-мулк солиғи ва ер солиғини оширилган ставкада тўлаши юзасидан амалиётда саволлар юзага келиши мумкин. “Замин” янгиликларини “Одноклассники”да кузатиб боринг\nЯнгиликлар » Жамият » Энди жисмоний шахслар мол-мулк солиғи ва ер солиғини ҳам оширилган ставкаларда тўлайди


Оила даромади — фаровон турмуш асоси\nПрезидентимиз Ўзбекистон Республикаси Мустақиллигининг йигирма уч йиллигига бағишланган тантанали маросимдаги табрик сўзида таъкидлаганидек, “Мустақил тараққиёт йилларида мамлакатимиз иқтисодиёти тахминан 5 карра, аҳоли жон бошига ҳисоблаганда 3,7 мартага ўсгани, халқимизнинг ҳаёт даражаси ва сифати ошганининг далили бўлмиш одамларимизнинг жон бошига оладиган даромадлари 8,7 баробар кўпайгани юртимизнинг қисқа даврда кечаги, ўзини боқишга қурби етмаган республикадан тез суръатлар билан ўсиб бораётган замонавий давлатга айланганининг яққол тасдиғидир”.\nДарҳақиқат, истиқлол йилларида Ўзбекистонимиз иқтисодиётида қўлга киритилган барқарор ўсиш суръатлари халқаро миқёсда юксак эътироф этилиб, унинг асоси бўлган ривожланишнинг “ўзбек модели” ҳар томонлама чуқур ўрганилаяпти. Зотан, юртимизда амалга оширилаётган кенг кўламли ислоҳотлар, энг аввало, олий қадрият ҳисобланган инсон ва унинг манфаатларига қаратилганки, бунинг самараси аҳолининг турмуш даражаси ҳамда сифати тобора юксалиб, юртимиз қиёфаси ўзгача чирой очиб бораётганида ёрқин намоён бўлмоқда.\nОдамларнинг турмуш даражаси ва ҳаёт тарзи уларнинг оилавий шароитларида акс этади. Шу жиҳатдан олганда, бугун юртдошларимизнинг кундалик эҳтиёж учун муҳим бўлган нарсалар — тураржой ва уй-рўзғор буюмларига талаби ортса ортаяптики, асло камаймаяпти. Хонадонларни музлаткич, кондиционер, шахсий компьютер, телевизор, мобиль телефони каби замонавий маиший техника воситалари билан таъминлаш даражаси муттасил ошиб бораётганининг боиси ана шунда. Айниқса, сўнгги йилларда аҳолининг ўзимизда ишлаб чиқарилган енгил автомобиллар билан таъминланиш даражаси ўсгани эътиборлидир. Агар 2000 йилда ҳар\n100 та оилага ўртача 20 та енгил автомобиль тўғри келган бўлса, бугунги кунда бу рақам 41,4 тага етди.\nТадқиқотлар натижаси шуни кўрсатмоқдаки, мамлакатимиздаги оилаларнинг 11 фоиздан ортиғи иккитадан енгил автомобилга эга. Бу кўрсаткичларнинг барчаси оилалар даромадлари қанчалик ошиб бораётгани ва ундан нечоғли самарали фойдаланаётганидан далолатдир.\nМаълумот ўрнида айтиш жоизки, оила даромади унинг аъзолари меҳнатининг маҳсули бўлиб, ҳар хил кўринишдаги тушумлардан ташкил топган оила бюджетидир. У ҳам даромадлар — тушум ҳамда харажатлар — чиқимдан иборат бўлади. Оила даромади қанчалик ошиб борар экан, турмуш даражаси сифати, аъзоларнинг, жумладан, болаларнинг ҳам жисмонан, ҳам маънавий жиҳатдан соғлом ва етуклиги шаклланаверади. Шу боис ҳам, юртимизда масаланинг мазкур жиҳатига алоҳида эътибор қаратилиб, аҳоли даромадларини давлат томонидан тартибга солиш, унинг миқдорини янада ошириш чора-тадбирлари кўрилаётгани қувонарли ҳолдир.\nДавлатимиз раҳбари бу ҳақда тўхталар экан, биринчи галда, биз учун энг ўткир бўлиб турган аҳоли бандлиги ва унинг даромадларини ошириш муаммоларини ҳал этиш лозим, деб алоҳида таъкидладилар.\nОилалар даромадларининг асосий қисми ойлик маош ҳисобига шаклланади. Мустақиллик йилларида аҳолининг иш ҳақи, пенсия ва стипендиялари миқдори мунтазам оширилаётгани оилалар бюджетини тобора мустаҳкамлаш имконини бераяпти. Узоққа бормайлик, 2013 йилда халқимизнинг реал даромадлари 16 фоиз ошиб, ўртача ойлик иш ҳақи, пенсия, ижтимоий нафақа ва стипендиялар аввалги йилдагига нисбатан 20,8 фоиз кўпайди. Бошқача айтганда, ҳозирги кунда Ўзбекистонда пенсияларнинг ўртача миқдори ўртача иш ҳақига нисбатан 37,5 фоизни ташкил этмоқда. Бу анча юқори натижа ҳисобланади. Таққослаш учун айтиш жоизки, ушбу кўрсаткич Россияда 25,7 фоиздан, Марказий Осиё мамлакатларида эса 23 — 28 фоиздан иборат. Жорий 2014 йилда мамлакатимизда бу рақамни 41 фоизга етказиш кўзда тутилгани, айниқса, диққатга сазовор.\nЎзбек халқи — табиатан тиниб-тинчимас, ишбилармон халқ. Оила аъзоларининг аксарияти асосий иш фаолиятидан ташқари, қўшимча юмуш билан шуғулланади. Бу борада оилавий тадбиркорлик қонун билан кафолатланиб, ҳунармандчилик билан машғул кишиларга солиқ имтиёзлари берилаётгани аҳоли турмуш фаровонлиги ошишида рағбатлантирувчи омил бўлаётир. Бунинг исботини сўнгги йилларда оилалар даромадлари таркиби ўзгариб, тадбиркорликдан олинаётган даромадлар аҳоли ялпи даромадларининг ярмидан зиёдини ташкил этаётгани мисолида ҳам кўриш мумкин. Ҳолбуки, Мустақил Давлатлар Ҳамдўстлиги мамлакатларида бу кўрсаткич ўртача 20-25 фоиздан ошмайди.\nШу ўринда томорқалардан олинаётган даромад ҳам оила бюджетининг салмоқли қисмини ташкил қилаётганини алоҳида қайд этиш лозим. Чунки кўплаб хонадонларда мева-сабзавот ва чорвачилик маҳсулотларига бўлган эҳтиёжни тўлиқ таъминлаш билан чегараланиб қолмасдан, балки етиштирилган маҳсулотларнинг ортиқча қисмини сотиш асосида қўшимча даромад олишга эришилмоқда.\nБироқ турмуш фаровонлигига фақатгина даромадни кўпайтириш орқалигина эришиб бўлмайди. Аксинча, бунда сармоядан самарали фойдаланиш ниҳоятда муҳим. Табиийки, бу бевосита хонадон эгасининг оилани тўғри бошқариши, оила бюджетини оқилона тақсимлаши, шунингдек, оила аъзоларининг тежамкорлигига боғлиқ. Шу нуқтаи назардан қараганда, оила даромадининг сарфланишини беш гуруҳга ажратиш мумкин. Биринчиси — энг зарурий ва инкор қилиб бўлмайдиган кундалик истеъмол эҳтиёжи, яъни озиқ-овқат, транспорт харажатлари ва коммунал тўловлар; иккинчиси — узоқ муддатга мўлжалланган уй-рўзғор ва моддий маҳсулотлар хариди; учинчиси — оила аъзоларининг яшаш ва меҳнат қилиш фаолиятини тиклаши ҳамда соғлиғини яхшилаш учун сарф-харажатлар; тўртинчиси — оиладаги фарзандларга қилинадиган харажатлар; бешинчиси — оила жамғармасини ташкил этиш. Агар рўзғор соҳиби ушбу харажат турлари бўйича мақбул вариантни амалиётда қўлласа, оила даромадлари самарадорлиги юқори бўлади. Шу орқали фарзандларини янада соғлом, илмли, заковатли қилиб тарбиялаш учун қўшимча имкониятлар яратади.\nМаълумки, узоқ тарихга эга халқимиз азалий анъаналар, урф-одат ва қадриятларга эга. Миллий менталитет, ҳар бир ҳудуд хусусиятидан келиб чиқиб шаклланган ҳаёт тамойиллари оила даромади ва унинг самарадорлигида муҳим роль ўйнайди, албатта. Сабаби, миллий урф-одат, тўй-ҳашам ва бошқа тадбирлар харажатлари оила даромадлари ҳисобидан бўлади. Аммо айрим юртдошларимизнинг тўй ва тантаналарни “кимўзар” қабилида жуда дабдабали ва серчиқим қилиб ўтказаётгани ачинарли ҳолдир. “Бор тоғора, кел тоғора” йўсинида иш тутиб, қудалар томонидан бир неча ўнлаб тоғораларда маҳсулотлар бир-бирларига юборилиши, сарпо сифатида куёвнинг қариндошларига келин томонидан, келиннинг қариндошларига куёв томонидан керагидан ортиқча буюмлар юборилиши оилалар иқтисодий аҳволини танг қилиб қўйиши ҳеч гап эмас. 1998 йил 28 октябрда Президентимиз томонидан тўй-ҳашамлар, оилавий тантаналар, маърака ва маросимларни, марҳумлар хотираларига бағишланган тадбирларни ўтказишни тартибга солишга қаратилган Фармон қабул қилингач, шукрки, бундай номақбул хатти-ҳаракатларга чек қўйилиб, тўй ва бошқа тадбирлар ихчам ўтказила бошланди. Пировардида оилалар даромадларини оширишга мустаҳкам пойдевор қўйилди.\nУчинчи мингйиллик остонасида, яъни 2000 йили бутун дунё миқёсида “Инсон тараққиёти” концепцияси қабул қилинганидан хабардорсиз. У мазмун-моҳиятига кўра, ҳар бир мамлакатнинг ривожланиш ҳолати, аҳолисининг демографик аҳволи ва таркиби, халқнинг турмуш даражасини ифода этиб, уларнинг динамик ҳолатидаги ўзгаришлари қиёсий таҳлил учун ахборот манбаи ҳисобланади. Шу мезон билан ўлчанганда, юртимизда ўтган давр ичида соғлиқни сақлаш йўналишида бир қанча ижобий натижаларга эришилди. 2000 йилдан буён мамлакатимизда ирсий ва туғма нуқсонли болалар туғилиши 1,7 баравардан зиёд камайгани, истиқлол йилларида одамларнинг ўртача умр кўриши 67 ёшдан 73 ёшга, аёлларнинг умр кўриши эса\n75 ёшгача узайгани бунинг яққол далилидир.\nШу билан бирга, инсон тараққиёти кўрсаткичлари бўйича Ўзбекистон халқининг оилавий ва умумий даромадлари, аҳоли жон бошига тўғри келадиган ижтимоий-иқтисодий кўрсаткичлари муттасил ўсиб бораётгани алоҳида эътиборга молик. Зеро, Ўзбекистонимизда умргузаронлик қилаётган ҳар бир оиланинг даромади йилдан-йилга ошиб, ҳаёт даражаси тобора юксалмоқда. Бу, ҳеч шубҳасиз, Президентимизнинг “Ҳар қайси оиладаги фаровонлик юртдошларимизнинг ҳаётга бўлган муносабатлари, пировард натижада бутун жамиятимизнинг барқарорлиги, аввало, одамларимизнинг қандай иш билан таъминланганлиги, ўз меҳнатига яраша муносиб маош олишларига боғлиқдир”, деган сўзларининг амалий тасдиғидир, аслида.\nТошкент давлат иқтисодиёт университети профессори,\nМазкур рукндаги бошқа мақолалар: « Енгил саноат корхоналари 29 тага кўпайди\tИстиқболли лойиҳалар самараси »


Главная > Новости > Томорқа даромад манбаи — ундан тўғри фойдалана олаяпмизми?\nТоморқа даромад манбаи — ундан тўғри фойдалана олаяпмизми?\nТоморқа даромад манбаи ҳисобланади. Буни ҳақиқий ерни севган, унга меҳрини берган, ҳар қарич ердан унумли фойдаланган инсонгина яхши тушунади, албатта.\nАҳоли орасида томорқа маданиятининг юксалиб бораётгани, турмуш фаровонлигини таъминлашга, бозорларимиз тўкинлигига хизмат қилмоқда. Бугун ўз томорқасига эга бўлган одам бозордан қишлоқ хўжалиги маҳсулотлари сотиб олишининг ўзи уят. Зеро, доно халқимиз томонидан меҳнат қилган албатта барака топади, ерни боқсанг, ер сени боқади, деган пурмаъно сўзлар беҳудага айтилмаган.\nБугун Навоий вилоятида ҳам аҳоли ўртасида томорқадан самарали фойдаланиш борасида изчил чора-тадбирлар амалга оширилмоқда.\nВилоятда 141 404 та хонадонда жами экиладиган томорқа ерлар майдони 11 923 гектарни ташкил этади. Албатта, ушбу ер майдонларидан самарали фойдаланиш бозорларимиз тўкинлиги, нарх-наволар барқарорлигини таъминлайди.\nАйни пайтда Хатирчи туманидаги мавжуд экин майдонларининг 6679 гектари аҳоли яшаш хонадонларидаги томорқа ерларига тўғри келади. Халқ орасида пурмаъно гап бор. “Қалови топилса қор ҳам ёнади” дейишади. Имконини топган киши об-ҳавонинг қор-ёмғирли кунларидан унумли фойдалана олади. Тумандаги “Боғишамол” маҳалласида ишни кўзини биладиган миришкор деҳқонлар талайгина. Маҳалла фуқароси Фарҳод Аслонов томорқасида 4 сотих майдонда мўъжазгина иссиқхона ташкил қилди. Мана 3 йилдирки ердан бир йилда 4 маротабагача ҳосил олмоқда. Иссиқхонада қиш фаслининг дастлабки кунларида экилган картошка ҳосили эрта-индин маҳаллий бозорга чиқарилиш арафасида.\nШоли курмаксиз бўлмаганидек, тумандаги айрим маҳаллаларда томорқасидан самарали фойдаланмаётганлар ҳам топилади. Масалан, “Худдон” маҳалласидаги Ориф Хурсанов томорқасида кузги ишлар амалга оширилмаганлиги боис, ернинг умри беҳуда ўтмоқда. Хонадон эгасида эса унга ишлов беришга ҳафсала етишмаяпти.\nКармана туманидаги “Уйрот” маҳалласи аҳли ўз томорқасида нафақат деҳқончилик, балки қишлоқ хўжалигининг бошқа тармоқларини ҳам кенг йўлга қўйган. Маҳалла фуқароси Обид Кенжаев томорқасининг бир қисмида интенсив усулда балиқ боқишни йўлга қўйган. Ҳозир хонадонда Африка лаққа балиғи парвариш қилиб келинмоқда.\nМазкур маҳалла аҳли Элмурод Кенжаевни ҳақиқий деҳқон сифатида ҳурмат қилишади. Дарҳақиқат, Элмурод ака деҳқончиликда, томорқадан самарали фойдаланишда катта тажрибага эга. Томорқасида ташкил этилган иссиқхонасида гул, помидор, бодринг кўчатлари етиштирда. Шунингдек, етиштирилаётган цитрус мевалар ва гул кўчатлари эса кўзингизни қувнатади. Шунингдек, хонадон эгаси кўчатчиликнинг “ҳадиси”ни олган. Даромад ҳам шунга яраша бўлаяпти. Ўтган йили мана шу томорқамдан 50 миллион сўм даромад қилдим, дейди Элмурод Кенжаев биз билан суҳбатда.\n— 18 сотих томорқамиз бор, унинг 6 сотихида иссиқхона ташкил этганмиз, — дейди Элмурод Кенжаев. — Томорқадан олаётган даромадимиз фаровон ҳаётимизни таъминламоқда. Ернинг ортидан уй қилдик, тўй қилдик, элдан кам бўлмадик. Фарзандларим ҳам томорқага меҳр бериб улғаймоқда.\nТуманининг Жалойир қишлоғи вилоятда миришкор деҳқонлар юрти сифатида ном таратган. “Арабхона” маҳалласида яшовчи Мақсуд Нуримов ўз хонадони томорқасида 7 йилдан буён иссиқхона ташкил этиб, яхшигина даромад олиб келмоқда. Иссиқхонада етиштирилаётган помидор, бодринг маҳсулотлари эса ички бозор тўкинлигини таъминлаяпти. Меҳнатдан келса бойлик, турмуш бўлар чиройлик нақлининг мағзини чаққан, “Сендан ҳаракат, мендан барокат”, нақлига амал қилган хонадон соҳибу-соҳибалари меҳнати орқасидан фаровон турмуш кечирмоқда.\n— Ерга меҳр берилса, у оила ризқини бутун қилади. Асосий вақтимни, иссиқхонада, томорқада ўтказаман. Бу менга завқ бағишлайди, ҳам оиламга яхшигина даромад олиб келмоқда, — дейди Мақсуд Нуримов.\nНавбаҳор туманининг “Ялтирабод” маҳалласи туман марказидан қарийб 30 километр узоқда жойлашган. Ҳудуд аҳлининг асосий даромади томорқадан. Масалан, фуқаро Ғиёс Абдуназаров хонадонида томорқадан самарали фойдаланилганини кўриб, хурсанд бўлдик. Ерга экилган саримсоқ пиёз яшнаб турибди. Банкдан олинган кредит эвазига мўъжазгина иссиқхона ташкил этилиб, экиш учун помидор ва бодиринг кўчатлари парвариш қилинмоқда.\n— Бизнинг ота-бобомиз ҳам деҳқон бўлган, дейди Ғиёс Абдуназаров. Томорқага ишлов бериш ва ундан даромад олиш қон-қонимизга сингиб кетган. Ҳар йили томорқамиздан яхшигина даромад олаяпмиз. Ҳам ўзимизни таъминлаяпмиз, ҳам ортганини бозорга чиқараяпмиз.\nКузатишларимиз жараёнида шу нарса аён бўлдики, маҳалладаги баъзи хонадонлар ҳали уйқуда. Тойир Исмоиловнинг томорқаси кузги мавсумда ағдарилмаганлиги, ҳаттоки олдинги йили помидор экилган майдондаги жўяклар ҳам текисланмаганлиги бунинг бир исботи. Хонадон эгасининг бу йил томорқасидан фойдаланиш нияти йўқми?, деган савол туғилади. Ер эгасидан бу бу борада сўрасак, ишга энди киришамиз, деган жавоб олдик. Ерга меҳр берилмаса, у эъзозланмаса ҳосил кўнгилдагидек бўлмайди.\nНаргиза Ҳамидова ҳам “Ялтирабод” маҳалласида 3 нафар фарзанди билан истиқомат қилади. Боқувчисини йўқотган бу хонадондан ҳар доим маҳалла куйнинг қадами аримайди. Маҳалла ерлари шу қадар ҳосилдорки, озгина эътибор берилса, меҳнат қилинса баракали ноз-неъмат улашади. Бироқ, уй эгаларида томорқадан унумли фойдаланишга иштиёқ сезилмайди. Ўн сотихдан ортиқ томорқа майдони ўтган йилги ҳосил олингандан сўнг, шундайлигича қолдирилган.\nКонимех туманидаги Шўртепа маҳалла фуқаролар йиғинидаги Шодибек қишлоғида 2710 нафар аҳоли истиқомат қилади. Маҳаллада ер билан тиллашаётган, унинг неъматидан баҳраманд бўлаётганлар кўпчиликни ташкил этади. Аммо айримлар ернинг умрини беҳуда ўтказаётгани ҳам бор гап. Маҳалла фуқароси Умид Бозоровга тегишли қўшимча ер майдонининг аҳволи бир ҳолга келиб қолганлигида ҳам буни кўришимиз мумкин. Ерга ишлов берилмаганлиги, унинг ранги рўйидан маълум. Ўтган йилдан қолган хас-ҳашаклар томорқани “безаб” турибди. Халқимиз томонидан “Ер ҳайдасанг, куз ҳайда - куз ҳайдамасанг, юз ҳайда”, деган гап беҳудага айтилмаган. Кузда ҳайдалган ернинг ҳосилдорлиги анча баланд бўлади.\nҚизилтепа туманидаги “Кулолон” маҳалласида яшовчи Фарҳод Раҳимовни намунали томорқа эгаси сифатида барча танийди. Сабаби у ўтган йили “Энг намунали томорқа эгаси” Республика кўрик-танловида муваффақиятли иштирок этиб, фахрли ўрин соҳиби бўлган. Ушбу файзли хонадонга кирар эканмиз, 12 сотих томорқада бўш жой йўқлигига гувоҳ бўлдик.\nТоморқада иккита иссиқхона ташкил этилган бўлиб, иккаласида ҳам лимон кўчатлари парваришланмоқда. Сурхондарё вилоятининг Денов туманидан олиб келинган 60 туп кўчат 4 сотихлик иссиқхонада баравж ривожланмоқда. Маҳаллий “Мир” навини танлаганимиз яхши бўлибди, чунки ҳар йили кутганимиздан ҳам кўпроқ ҳосил бермоқда, дейди ишбилармон томорқа эгаси Фарҳод Рахимов.\nКўрилганлар сони: 3398


Гаити президентини ўлдиришда Колумбия ва АҚШ фуқаролари айбланмоқда — Sof.uz\nЖАҲОН 229,351,935 206,006,368 4,706,699\nГаити президентини ўлдиришда Колумбия ва АҚШ фуқаролари айбланмоқда\n10.07 10:43 223 Жаҳон\nГаити президенти Жовенел Моизни ўлдирган қуролли отряд таркибида камида 26 нафар Колумбия фуқароси ва келиб чиқиши гаитилик икки нафар АҚШ фуқароси бўлган. Бу ҳақда Гаити полицияси бошлиғи Леон Шарлга таяниб, Associated Press хабар берди— дея ёзмоқда 'Daryo.uz'.\nГаити хавфсизлик кучлари ёлланма қотиллар пойтахт Порт-о-Пренс четидаги уйда яширинганини аниқлашга муваффақ бўлди. Уларни зарарсизлантириш чоғидаги отишма тунгача давом этиб, 8 июль куни гумонланувчиларнинг бир қисми ҳибсга олинди.\nҲаммаси бўлиб 15 нафар колумбиялик ва икки америкалик ҳибсга олинган. Уч киши полиция томонидан ўлдирилган, яна саккиз киши қочиб кетган. Аввалроқ Моизнинг қароргоҳига уюштирилган ҳужум иштирокчиларидан тўрт киши ўлдирилгани ҳақида хабар берилганди.\nКолумбия мудофаа вазири Гаити президентини ўлдиришда гумонланувчиларнинг камида олти нафари истеъфодаги ҳарбий хизматчилар бўлганини айтиб, тергов ишларида ёрдам беришни ваъда қилди.\nАҚШ Давлат департаменти Американинг икки фуқароси Гаитида ҳибсга олинганидан хабардорлигини маълум қилиб, Гаити ҳукумати тергов олиб бораётгани сабабли ҳибсга олинганларнинг фуқаролигини тасдиқлай олмаслигини айтди ва қўшимча изоҳ беришдан бош тортди. Маълум бўлишича, америкаликлардан бири ўзини Порт-о-Пренсдаги Канада элчихонасининг собиқ қўриқчиси деб атаган.\n18.09 08:56 813\n18.09 16:44 712\n18.09 13:08 700\nБугун, 06:55 534\n18.09 18:16 489\n15:17 0 Ўзбекистон\n15:04 1 Ўзбекистон\n14:58 19 Ўзбекистон\nБугун, 10:24 59 Тиббиёт\nРасман! Эрон ШҲТга доимий аъзо мамлакатлар қаторига қўшилди\nБугун, 08:39 49 Жаҳон\nҚумқўрғонлик аёл ўзгаларнинг кредит пулларини ўзлаштирганлиги маълум бўлди\nБугун, 08:34 102 Ўзбекистон


Иш берувчи уч бармоғидан ажралган ўзбек муҳожирини ўғирликда айблади (ФОТО)\n19 июн 2019, Тошкент вақти: 20:00\n29 ёшли бухоролик Азиз Мўминов иш пайтида уч бармоғидан айрилди.\nМоскванинг Дорохово қўрғонидаги металл қабул қилиш ширкатида металл кесувчи бўлиб ишлаб келган 29 ёшли бухоролик Азиз Мўминов иш пайтида уч бармоғидан айрилди.\nШиркат раҳбарияти ўзбек муҳожирига ёрдам бериш ўрнига уни ўғирликда айбламоқда.\nМосква вилоятининг Руза туманида жойлашган металл кесиш ширкатларидан бирида пайвандчи ва металл кесувчи бўлиб ишлаб келган пешкулик Азиз Мўминов шу йилнинг 2 октябрида содир бўлган бахтсиз ҳодиса туфайли ўнг қўлининг уч бармоғидан ажралди.\nОзодлик билан суҳбатда Азиз ширкат менежери Андрей Лебедев унга “бармоғимни уйда кесиб олдим”, деб айтишни буюрганини айтди:\n- Темир кесаман ишхонада. Бармоқларим темир орасида қолиб, кесилиб кетди. Началник телефон қилиб “Айтмагин, мен сенга болничний ҳаражатларини ҳаммасини тўлайман”, деди. Айтганини қилдим. Ҳозир менга 8-9 минг рубл пул берган. Кунига перевязкага 1 минг сўмдан оляпти. “Менга пул керак”, десам мендан пул сўрама деди. Олдинги кун ишхонага бориб, нарсаларимни олиб кетдим. Энди “Сен сварка аппаратини ўғирладинг!”, деб бўйнимга ташлаяпти, пул сўрамасин деб. Мен пул сўраганим йўқ! Бир танишим 20 минг қарз берганди – шу билан юрувдим. Ҳозир бир сўм ҳам қолмади! Квартирага беришим керак, документимга. Нима қилишни билмай қолдим.\nАзизнинг сўзларича, иш берувчи корхона менежери унинг устидан миграция идораси ва полицияга “ўғирлик” асосида ариза топшираман, деб таҳдид қилиб келаётганини билдирди.\nАзиз менежери Андрей Лебедевдан WhatsAp мессенжери орқали йўлланган таҳдид ва ҳақоратли хабарларини Озодликка тақдим этди.\nОзодлик мухбирлари менежер Андрей билан телефон орқали гаплашишга уриниб қўрди. Аввалига “Азиз бизда ишламаган”, деган ширкат вакили кейинроқ ўзбекистонлик ишчи устидан “сварка аппаратини ўғирлагани учун” полицияга мурожаат қилганини гапирди:\n- Биринчидан, мен унга таҳдид қилганим йўқ. Ўғирлик содир этилган – у қандай қилиб завод ҳудудига кирган – мен билмадим, ўрганаяпман. Милиция ва ФМСга ариза юбордим. Мен бу одамни анчадан бери танийман, бу рост. Мен унга ёрдам бериб келдим, у бўлса мени буюмимни ўғирлаб кетди. Мен уни қамоққа тиқаман, ваъда бераман!\nВрачлар Азизга ишлашни вақтинчалик тақиқлади.\nСуҳбат давомида Андрей Лебедев бухоролик йигитдан ҳеч қандай қарзи йўқлиги ва қўли кесилгани билан иши йўқлигини маълум қилди.\nУшбу вазият борасида фикр билдирган ҳуқуқ фаоллари ва юристлар шартномасиз меҳнат қилган муҳожирни лотерея ўйнаётган шахсга қиёслади: иш берувчи инсофли бўлса – муҳожир иш ҳақини олади, бўлмаса – йўқ.\nАзиз Мўминов шифохонада.\nАйни пайтда, Азиз Мўминов иш берувчи билан ҳеч қандай шартнома тузмасдан ишлагани туфайли шу аҳволга тушганини тан олди. Ночор аҳволда ва маблағсиз қолган ўзбек муҳожири патент тўлашга маблағи қолмаганини айтмоқда.\nЎзбекистон ватандоши Азиз Мўминовга ҳуқуқий, моддий ёки маънавий ёрдам бериш истагида бўлганлар +7903 553 7187 телефони орқали у билан боғланиши мумкин.\nОзодлик Россиядаги кўплаб иш берувчи корхона ва ширкатлар визасиз мамлакатлар, хусусан, Ўзбекистондан келаётган меҳнат мигрантларини ишга шартнома ва тегишли ҳужжат расмийлаштирмасдан олишга манфаатдорлиги борасида кўп маротаба хабар берган.\nБундай вазиятдан бохабар рус ҳукумати йилдан-йилга миграция қоидаларини янада қаттиқлаштирувчи қонун-тартибларни жорий этиб бормоқда.\nПутин пенсия муаммосини мигрант ишчилар ҳисобидан ҳал қилмоқчи\nҲукумат линияси орқали Россияга юборилган ўзбек меҳнат муҳожирлари кўчада қолди\nИкки меҳнат муҳожири Кемерово ёнғинидан камида 50 кишини қутқарди


Ўзбекистонда Бош вазир қабулхоналари очилади - UzNews.uz\nБош вазирнинг тадбиркорлар мурожаатларини кўриб чиқиш қабулхоналари давлат хизматлари марказлари биноларида ташкил этилади.\nЎзбекистон Президентининг "Тадбиркорлик фаолиятини қўллаб-қувватлаш ва ҳимоя қилиш тизимини тубдан такомиллаштириш чора-тадбирлари тўғрисида" Фармони қабул қилинди, дейилади давлат хизматлари агентлиги хабарида.\n- тадбиркорлик субъектларини ҳамда хорижий инвесторларни, шу жумладан, видеоконференцалоқа воситасида қабул қилиш, шунингдек, сайёр қабуллар ўтказиш;\n- тадбиркорлик субъектларининг, шу жумладан, хорижий инвесторларнинг қонуний ҳуқуқлари ва манфаатларига риоя қилинишини таъминлаш;\n- тадбиркорликни ривожлантиришга тўсқинлик қилаётган муаммоли масалаларни кўриб чиқиш ва мавжуд бюрократик, шу жумладан, ер участкалари ва бинолар, банк кредитлари ажратиш, рухсат берувчи ҳужжатларни олиш ва бошқа масалалардаги тўсиқларни бартараф этиш;\n- тадбиркорликни ривожлантиришга ва чет эл инвестицияларини жалб этишга тўсқинлик қилаётган тизимли муаммоларни мониторинг қилиш, умумлаштириш ва таҳлил қилиш, шунингдек бу соҳадаги қонун ҳужжатларини такомиллаштириш бўйича таклифлар тайёрлаш;\n- тадбиркорларнинг муаммоларини ҳал этиш мақсадида уларни қабул қилиш, умумлаштириш, мониторинг олиб бориш ва назорат қилиш учун самарали платформа жорий этилишини назарда тутувчи “business.gov.uz” ягона интерактив портали фаолият кўрсатишини таъминлаш.\nТадбиркорлар мурожаатларини кўриб чиқиш қабулхоналари давлат хизматлари марказлари биноларида жойлашади.\n8 январ, 17:17


Афғонистонликлар Ўзбекистонга пластик бутилкалардан ясалган салларда олиб келинади\n19 Avgust 15:30 / Published in Ўзбекистон янгиликлари\nАфғонистонликлар Ўзбекистонга бўш идишлардан саллар билан сузиб кетишади\nЎзбекистон матбуоти афғон қочқинлари пластик бутилкалардан ўз қўллари билан қурилган салларни йиғиб, ундан кейин Амударё бўйида мамлакатни тарк этишганини хабар қилишди.\nМаълумотларга кўра, сўнгги кунларда бир неча афғон қочқинлари рухсатсиз Ўзбекистон ҳудудига Термиз вилоятидан ўтиб кетишган, мутахассислар эса форма кийган одамларнинг Амударё бўйлаб қандай сузганига ҳайрон бўлишган.\n«Маълум бўлишича, моҳир афғонлар сув остидаги бўш бақлажонлардан ясалган қўлда ишлаб чиқарилган саллардан сув оқимининг катта юкини ушлаб тура оладиган, тез оқадиган дарёдан ўтиб кетишган», деб ёзади нашрлар ўз манбаларига таяниб.\nУнинг қўшимча қилишича, бундай арзон, амалда вазнсиз, жим ва ишончли сузувчи кемада учиш жуда осон.\n«Бир неча дақиқада дарёдан ўтиб, ҳамма бузғунчилар чегарачиларимизга таслим бўлишди», — дея қўшимча қилди манба.\nИкки давлат чегараси Амударёнинг тубидан ўтади, у том маънода Термиз четидан оқиб ўтади, чегаранинг узунлиги 144 км. Термиздан унча узоқ бўлмаган жойда ягона чегара пункти бор. Бу икки мамлакат транспорт инфратузилмасининг энг муҳим қисми бўлган Термиз-Ҳайратон кўприги.\nTagged under: АМУДАРЁ, пластмасса, ЧЕГАРА, шиша\n25 сентябр: Ўзбекистондаги об-ҳаво\nТошкент метрополитени Россиянинг 10 та поездини сотиб олади\nЎзбекистон Туркия ва Ҳиндистон билан парвозларни тўхтатади


2020 йилдан бошлаб Хитой фуқароларига – 7 кунлик визасиз кириш | NORMA.UZ\nПрезидент 2019 йил 12 сентябрдаги ПФ-5819-сон Фармонни имзолади.\n2020 йил 1 январдан бошлаб Хитой, шу жумладан ХХРнинг Гонконг махсус маъмурий ҳудуди фуқаролари учун мамлакатимиз халқаро аэропортлари орқали 7 кундан кўп бўлмаган муддатга Ўзбекистонга визасиз кириш тартиби белгиланади.\nШарт мавжуд – уларда ташувчи томонидан ДХХ Чегара қўшинлари бўлинмаларига йўловчилар тўғрисида дастлабки маълумотларни ўз вақтида тақдим қилган ҳолда қайтиш авиачиптаси мавжуд бўлиши керак.\nҲозирги вақтда кўрсатилган фуқаролар қуйидагиларга ҳақли:\nЎзбекистонга электрон кириш визасини олиш;\nтуризм визаларини соддалаштирилган тартибда: ТИВга туристик ваучерни ёки таклиф қилаётган шахснинг мурожаатномасини тақдим этмаган ҳамда ҳужжатларни қабул қилиш куни ҳисобга олинмаган ҳолда икки иш куни мобайнида расмийлаштириш;\nтранзит орқали учинчи мамлакатга ўтган ҳолда 5 кундан ортиқ бўлмаган муддатда мамлакатга кириш ва бўлиш.


Кристофер Форт "Шум бола"ни инглиз тилига таржима қилмоқчи - Халқ сўзи\n12:01 16 Октябр 2019 Маданият\nСобиқ иттифоқ даврида ўзбек тили Ўзбекистоннинг расмий тилларидан бири сифатида қаралган бўлса-да, амалда жамият ва давлат ҳаётида ўзининг тегишли ўрнига эга эмас эди. Республика мустақилликка эришгач, Ўзбекистон раҳбарияти “Давлат тили тўғрисида” ги Қонун асосида ўзбек тилини миллатнинг энг муҳим маънавий қадрияти сифатида асраб-авайлашга киришди ва ушбу тилда сўзловчиларга кенг имкониятлар эшигини очди.\nМен ва бошқа чет эллик экспертлар умид қиламизки, Ўзбекистон раҳбарияти ва унинг халқи ўзбек тилини тараққий эттиришга қаратилган олийжаноб ташаббусларни давом эттиради. Шубҳасиз, бу йўлда жуда кўп муаммолар ўз ечимини кутиб турибди. Президент Шавкат Мирзиёев мазкур жабҳада сезиларли ташаббуслар кўрсатди. Жумладан, ўтган икки йил мобайнида таълим тизимига киритилган инвестициялар кўлами ўсди, таълим тизимида тилнинг ўқитилиши ва амалда қўлланилишига катта эътибор қаратди.\nИшончим комилки, яқин келажакда Ўзбекистонда янги замонавий ўқув қўлланмаларини ўзбек тилига таржима қилиш, нуфузли чет эл олий ўқув юртлари билан талабалар алмашинуви ва илмий ишлар амалга ошириш учун таълим тизимига инвестициялар ва қўшимча ресурслар жалб этилишининг гувоҳи бўламиз. Бундай шарафли саъй-ҳаракатлар натижасида ўзбек тилида сўзлашувчилар нафақат ўз она тилини яхшироқ ва мукаммалроқ билади, балки глобал муаммоларни муҳокама қилишда ўзбек тилида сўзлаш борасида кенг имкониятларга эга бўлади.\nМен ўз таржималарим орқали “Давлат тили тўғрисида”ги Қонунда белгилаб берилган мақсадларга эришишда ўзимнинг камтарона ҳиссамни қўшиш бахтига сазовор бўлдим. Ўзбек асарларини таржима қилиш амалиётига инглиз тилидаги ўқувчиларни ўзбек маданияти билан яқиндан таништириш, уларга озгина бўлса-да? ўзбек халқи қандай эканлигини намоён этиш воситаси сифатида қарайман. Бундай билимларни тарқатиш орқали ўзбек тилининг жозибадорлиги, ушбу тилда ижод қилган адиб ва ёзувчилар ҳақида маълумот бериш имконияти яратилади. Ўтган ой Исажон Султоннинг “Боқий дарбадар” номли асари таржимаси нашрдан чиқди. Шу ой мен инглиз тилига таржима қилган Абдулҳамид Чўлпоннинг “Кеча ва кундуз” асари нашр этилади. Менинг кейинги лойиҳам, Марказий Осиёнинг бошқа бир қанча олимлари билан ҳамкорликда Марказий Осиё тилларида яратилган асарларнинг инглиз тилига бадиий таржималари анталогиясини яратишдир. Мен ушбу тўплам учун Чўлпоннинг “Замона хотини” ва Ғафур Ғуломнинг “Шум бола” асарларини таржима қилмоқчиман. Анталогияда, шунингдек, Анбар Отин, Садриддин Айний, Зулфия, Ойдин, Ўткир Ҳошимов ва бошқаларнинг асарларидан инглиз тилига таржималар жой олади. Ўзбек тилида яратилган асарлар сон-саноқсиз чет эллик ўқувчиларнинг маънавий бойишига, унинг жозибадорлигидан баҳраманд бўлишига улкан ҳисса қўшмоқда ҳамда шу аснода ўзбек тилининг қадри ва қадди баланд бўлиб бораверади.\nУшбу шодиёна кун - ўзбек тилига Давлат тили мақоми берилганининг ўттиз йиллиги арафасида умид қиламанки, барча ўзбек тилида сўзлашувчилар ўзларининг тили ва бой мероси билан фахрланади. Мен улардан тилни асраб-авайлаш ва уни келажак авлодлар учун сақлаб қолиш ҳақида қайғуришларини сўраб қоламан.\n“Дунё” АА, Лондон\nМагистратурага ўқишга кириш учун рўйхатдан ўтиб, аммо тест синовларида иштирок эта олмаганлар энди нима қилади?